Bagaimana Shinkansen Menjadi ‘Role Model’ Untuk Pengangkutan Awam Seluruh Dunia

Sebut sahaja nama Shinkansen, anda pasti terus terfikirkan teknologi bullet train di Jepun ini. Shinkansen menjadi mod pengangkutan pilihan rakyat Jepun untuk bergerak ke sesuatu destinasi. Ianya sangat reliable sehinggakan penduduk Jepun tidak perlu menaiki kenderaan sendiri untuk ke tempat kerja.

Shinkansen bukanlah sistem keretapi baru kerana ianya sudah beroperasi sejak October 1964 lagi bagi laluan Tokyo – Osaka . Dengan kepakaran lebih 50 tahun, boleh dikatakan negara Jepun adalah pioneer kepada teknologi bullet train ini.

Walaupun negara-negara maju seperti Jerman, Perancis dan China sudah mula mempunyai kereta api laju mereka yang tersendiri, tetapi Shinkansen tetap menjadi rujukan oleh negara-negara luar. JR Central, syarikat di belakang shinkansen ini akan bekerjasama dengan satu syarikat di Texas untuk menghasilkan laluan yang menghubungkan Dallas dan Houston sepanjang 380km.

India adalah contoh negara yang terbaru akan menggunakan kepakaran Jepun untuk sistem kereta api laju pertama di negara berkenaan. Laluan yang menghubungkan Mumbai dan Ahmadabad sepanjang 500km ini dijangka menelan belanja USD15 billion.

Shinkansen telah meletakkan standard tertinggi untk high speed rail (HSR) di seluruh dunia. Standard ini boleh dipecahkna kepada 4 perkara utama.

Tidak dapat dinafikan, kalau dari segi masa Shinkansen adalah kereta api yang paling menepati masa. Purata kelewatan shinkansen hanyalah 30 saat untuk setahun, ini pun atas faktor cuaca di mana angin kuat bertiup di sesetengah kawasan laluan shinkansen.

Perjalanan shinkansen adalah sangat smooth dan anda sendiri tidak rasa anda sedang menaiki kereta api. Setiap kabin akan dijaga rapi terutamanya dari segi kebersihan. Setiap kali Shinkansen tiba ke destinasi, pekerja shinkansen akan membersihkan setiap inci bahagian penumpang. Seperti yang kita tahu, orang Jepun memang pembersih. Jadi penumpang pun sebenarnya tidak akan membuat sepah dalam shinkansen tetapi mereka tetap akan membersihkannya.

Perjalanan dari Tokyo ke Kyoto hanya mengambil masa 2 jam 15 minit untuk perjalanan jarak 500km. Kelajuan Shinkansen pula sekitar 320km/j. Disebabkan itu ramai yang menggunakan servis Shinkansen ini. Jika menaiki kereta untuk jarak yang sama, mungkin perlu mengambil masa sekitar 4-5 jam.

Shinkansen adalah kereta api paling selamat di dunia. Mengapa saya kata begitu? Kerana sejak penubuhan shinkansen pada 1964, tiada satu penumpang shinkansen pun yang terkorban walaupun ketika tragedi gempa bumi kuat yang berlaku pada tahun 2011 di kawasan timur negara Jepun.

Sehingga ke tarikh ini, shinkansen adalah HSR terbaik yang menjadi sentiasa menjadi rujukan negara-negara dunia. Dengan kepakaran 50 tahun dalam bidang ini, shinkansen meletakkan standard tertinggi untuk setiap projek yang mereka jalankan. Siapa yang pernah menaiki shinkansen ini di negara Jepun, tahulah betapa bagusnya servis shinkansen ini. Apa pandangan anda jika shinkansen wujud untuk laluan Kuala Lumpur dan Singapura di masa akan datang?


Bagaimana Sikap Ambil Mudah British Terhadap ‘Spanish Flu’ Pada 1918 Korbankan 35,000 Penduduk Tanah Melayu

Semalam keluar berita Prince Charles disahkan positif COVID-19. Warga Britons pakat terkejut lah macam mana ahli paling bangsawan dalam hieraki sosial mereka pun tak terlepas daripada wabak COVID-19 ni.

Kita di Malaysia juga geleng kepala bila baca. Punya dasyat COVID-19 dia terkam siapa saja tak kira kaya miskin, orang biasa, orang kenamaan, marhein atau elitis. No one spared.

Hal yang lebih kurang sama mengingatkan kita semua apa yang pernah berlaku di Tanah Melayu lebih kurang 102 tahun yang lalu. Lebih tepat lagi pada 26 Oktober 1918.

Di istana Bukit Chandan, selepas 5 hari gering yang sangat teruk, akhirnya Tuanku Sultan Abdul Jalil Shah, sultan Perak yang ke-29 menghembuskan nafasnya yang terakhir.

Kemangkatan Sultan Abdul Jalil menjadikan beliau sebagai Sultan paling pendek masa pemerintahannya di negeri Perak, yakni selama 2 tahun 10 bulan sahaja. Kemangkatan Sultan Abdul Jalil sangat mengejutkan rakyat jelata,
yang sebahagiannya turut derita dengan suatu penyakit aneh yang sedang melanda Tanah Melayu ketika itu.

Apa yang diketahui waktu itu, ramai orang di Pulau Pinang telah mati akibat selsema, sesak nafas dan demam yang teruk yang kemudiannya merebak ke negeri Perak dan seluruh Tanah Melayu.

Tiada siapa hatta dikalangan pegawai kolonial British cakna, bahawa bencana yang sedang menyerang ini bakal menjadi serangan wabak paling dasyat dalam sejarah peradaban manusia.

Ya, dan salah seorang mangsanya ialah Raja yang amat dikasihi rakyat, Sultan Abdul Jalil Riayat Shah. Cuma apabila kita memandang semula sejarah, ada kekesalan yang timbul dan kita berkata dalam hati, “Kalau lah kolonial British lebih bersedia dan berwaspada..kalau lah”.

Spanish Flu mula menyerang di Pulau Pinang sekitar Jun 1918. Pada masa ini aktiviti entreport di negeri selat terutamanya Pulau Pinang berada di kemuncak sebagai platform hubungan sosial, perdagangan, pertukaran budaya dan aktiviti ekonomi.

Tanpa diketahui, peperangan Dunia Pertama yang sedang meletus di hemisfera barat bumi eropah bukan saja menjadi punca korban nyawa akibat rodokan benet, letupan bom atau bidikan peluru, tetapi yang lebih teruk di situlah punca meletusnya wabak Spanish Flu ibarat pantasnya kelajuan internet masa kini.

Begitu lah analoginya betapa pantas Spanish Flu merebak, merobek, membunuh manusia di segenap tanah dan benua tidak terkecuali di Tanah Melayu yang tembus melalui pendaratan kapal stim membawa warga asing masuk ke Pulau Pinang.

Di tengah perenggan aku menyebut perihal kekesalan. Spanish Flu sudah menyerang Pulau Pinang pada bulan June 1918. Serangan pertama ini mangsa dia cuma puluhan orang penduduk di sekitar Pulau Pinang.

Dalam beberapa minggu Flu ni reda tiba tiba. Akan tetapi geng British ni ambil mudah, mereka tak tunjukkan urgency atau apa apa tindakan drastik macam ketatkan regulasi kawalan wabak atau deployment para doktor dan jururawat ke Negeri Selat.

Ada sebab kenapa British buat tak kisah ni. Pada British, musuh utama wabak di mata mereka hanyalah cacar, hawar dan kolera. Tiga serangkai wabak ni pernah wiped out 12.5 juta rakyat India di bawah pemerintahan British. Paling teruk kena di Madras dan Calcutta sekitar tahun 1819-1820, yakni 100 tahun sebelum Spanish Flu pula datang serang pada tahun 1918.

Cacar, Hawar dan Kolera ni berlarut puluhan tahun. Memang British ada buat pusat Kuarantin, dan SOP untuk tangani tularan Cacar, Hawar dan Kolera di Pulau Pinang sejak 1870, tapi 3 penyakit ni simptomnya sama sekali tak sama dengan pembawa Spanish Flu.

Dengan kata lain, siapa siapa masuk ke Pulau Pinang dengan simptom selsema, tak ada problem di mata British. There you are. Ditambah pula dengan kepimpinan yang tak efektif, tak ada preventive measures,tak ada siasatan mendalam punca dan sebab.

Memandangkan flu dah reda, orang pun kurang mati so mereka pun kembali tenang kembali pekena curut. Time bomb menanti. Walaupun dalam sela masa tu, gabenor British di Afrika Selatan ada kirim telegram kepada gabenor British di Negeri Selat bagi amaran pasal bahayanya Spanish Flu ni, tapi tak ada tindakan wajar yang diambil.

Natijahnya, seawal Oktober 1918 Spanish Flue serang Pulau Pinang untuk kali kedua dan serangan kali ini sudah tiada kemaafan lagi! Direkodkan seramai 267 orang mati di General Hospital Pulau Pinang dalam selang masa 48 jam.

Serangan yang tiada maaf, menyerang ,menebrak ke serata pelusuk negeri dan kampung di masa ini British cuma mampu terkebil kebil sebab mereka tidak bersedia, tak ambil pengajaran dan pelajaran semasa serangan awal dahulu. Buat rileks dan chill sangat.

Bila British pun jadi harmless, rakyat lah yang terpaksa bangkit bantu sesama sendiri. Masa ni kita dapat tengok usaha baik masyarakat. Pedagang, kumpulan professional, bisnesman bergabung buat gerakan menyelamat.

Orang kaya contohnya Lam Wah Ee derma 18,000 pound sterling untuk salurkan ubatan dari Eropah ke kampung kampung. Tak kira lah anda Cina, Chulia, Mamak, Melayu, India semua dapat bantuan. Yang ada pengangkutan, tolong bawa ubat ke rumah pesakit, yang doktor di hospital datang ke rumah tak kira siang malam.

Semua berganding bahu cuba menyelamatkan apa yang boleh selamat. Akan tetapi pada masa tu, semuanya agak terlambat. Spanish Flu menyerang Tanah Melayu selama 41 hari. 41 hari yang jahanam!

Korban nyawa 1500 orang yang direkod di Pulau Pinang dan hampir 35,000 di seluruh Tanah Melayu. 35,000 kematian ni bukan sedikit tuan puan. Bayangkan lah 100 tahun dulu berapa kerat sangat penduduk Tanah Melayu yang ada.

Sebagai rujukan, Keseluruhan casualties akibat Spanish Flu ini dianggarkan 50 juta seluruh dunia. Gila! Hari ni 102 tahun selepas Spanish Flu, dan 200 tahun selepas Cacar, hawar dan kolera, Tanah Malaysia menerima pula kunjungan serangan wabak COVID-19.

Kalau 102 tahun dulu masyarakat Tanah Melayu berbilang kaum dah tunjukkan solidariti untuk bekerjasama, tolong menolong sesama sendiri, Adalah tidak mustahil generasi kita juga boleh buat benda sama, malahan lebih baik sekiranya nanti keadaan mendesak.

Kali ini aku kira nasib kita sedikit baik berbanding nenek moyang kita dahulu. Kita lebih bersedia!

Penulis turut berkongsi mengapa angka kematian wabak COVID-19 di Itali paling banyak ketika ini.

Kenapa Angka Kematian Wabak COVID-19 Di Itali Paling Banyak Ketika Ini

Ketua Pengarah WHO Guna Analogi Bola Sepak Untuk ‘Melawan’ Pandemik COVID-19


13 Perkara Menarik Tentang Tan Sri Ali Hashim Dan Perjuangan Ekonomi Beliau

Ada beberapa ikon korporat di Malaysia yang perlu kita ambil tahu kisah mereka. Kita mungkin kerap membaca kisah billionair luar negara tetapi sebenarnya ramai tokoh ekonomi negara yang sewajarnya kita perlu tahu dan ambil peduli. Antaranya ialah Tan Sri Muhammad Ali Hashim.

Berikut beberapa perkara menarik tentang Tan Sri yang ingin saya kongsikan:

1. Sebagai anak jati Johor nama Tan Sri Muhammad Ali Hashim bukanlah asing bagi saya. Masihkah anda masih ingat pada jenama Pisang Montel satu ketika dulu? Pisang Montel adalah antara contoh ‘intrapreneuring’ yang pernah diideakan oleh Tan Sri.

2. Sebelum ini saya mengikuti rapat tulisan-tulisan beliau yang disiarkan di akhbar Utusan dan Sinar Harian. Bahkan beliau juga adalah tokoh korporat di Malaysia yang aktif dalam penulisan buku dan artikel berkaitan ekonomi.

3. Buat mereka yang baru mengenali Tan Sri, beliau adalah mantan CEO Johor Corporation.

4. Johor Corporation mempunyai track record yang memberangsangkan di bawah pimpinan Tan Sri, sehingga mampu memiliki 280 buah anak syarikat dengan aset berjumlah RM14 bilion pada tahun 2009. Bahkan beliau berjaya menjadikan JCorp sebagai sebuah organisasi korporat utama Malaysia, melibatkan 280 syarikat (8 tersenarai di Bursa Malaysia, 1 di London Stock Exchange) dan mempunyai lebih 65,000 tenaga kerja.

5. Tan Sri Muhammad Ali Hashim menjadi Presiden dan Ketua Eksekutif Johor Corporation (JCorp) selama lebih 28 tahun (Januari 1982-Julai 2010).

6. Bahkan sejak menerajui PKENJ (sebelum ditransformasi menjadi JCorp) sebagai Ketua eksekutif, beliau telah membawa PKENJ mencatat keuntungan melebihi RM300 juta pada tahun 1994. Malahan himpunan aset dan harta bersih PKENJ ketika itu melebihi RM2.5 bilion.

Baca: Tan Sri Ali Hashim, Bekas CEO JCorp Meninggal Dunia

7. Di bawah pentadbiran beliau, JCorp menjadi satu nama yang gah bahkan dalam masa yang sama JCorp mengangkat sektor perindustrian dan menjadikan Johor sebagai salah sebuah negeri perindustrian utama negara.

8. Pemikiran Tan Sri dalam ekonomi adalah 20 tahun terkehadapan. Idea beliau membeli jenama dan syarikat ayam goreng antarabangsa, KFC pada tahun 2006 melalui anak syarikat, Kulim (Malaysia) Bhd adalah sesuatu yang berani dan ‘power’.

9. Selain itu antara langkah berani beliau ialah, pada tahun 1994, PKENJ berjaya mengambil alih 5 daripada 6 hospital milik swasta. 3 daripada hospital tersebut terjejas kerana kemelesetan ekonomi namun KPJ Healthcare Sdn Bhd dibawah teraju beliau berjaya memulih dan mengurus malahan KPJ berjaya menjadi pemain utama dalam bidang prisihatin hingga kini. KPJ Healthcare Bhd sekarang adalah pemimpin pasaran dalam bisnes Perubatan Pakar dengan lebih 20 buah hospital pakar di Malaysia dan 2 di Indonesia.

10. Di bawah beliau, JCorp juga berjaya mengambil alih syarikat milik asing seperti Kulim(Malaysia) Berhad yang pernah disenaraikan di Pasaran Saham London. JCorp pernah diiktiraf antara syarikat pemilik ladang terbesar di Malaysia. Kulim Malaysia Berhad juga terlibat dalam industri membangunkan minyak kelapa sawit dan memiliki perladangan kelapa sawit terbesar di di Papua New Guinea. Kalau anda perasan jersi Johor FC pernah menggunakan logo Kulim ini satu masa dulu.

11. Tan Sri berjaya memacu nilai modal pasaran saham(market capitalization) dan saham-saham tersenarai milik JCorp pada akhir 2011 melebihi RM18.1 bilion. Manakala jualan tahunannya melebihi RM8 billion, dengan keuntungan bersih pada 2010 berjumlah RM962 juta.

12. Beliau juga adalah merupakan pengasas dan pengerusi Waqaf An-Nur Corporation Bhd(WANCorp), iaitu sebuah institusi wakaf korporat pertama ditubuhkan di Malaysia. Pada akhir 2011 nilai aset WANCorp adalah berjumlah RM502 juta.

13. Satu kelebihan beliau ialah beliau tidak akan meninggalkan nilai-nilai Islam dalam setiap idea bisnes beliau. Kita pasti biasa dengar istilah Jihad Bisnes? Ini adalah antara slogan popular beliau.

Rasanya tidak ramai rakyat Johor yang mengenali tokoh yang begitu hebat ini walaupun separuh hayat beliau diabdikan untuk membangunkan ekonomi Johor.

Walaubagaimanapun semalam kita dikejutkan dengan berita kematian tokoh besar ekonomi negara, khasnya Johor ini.

Tulisan ini mengajak kita mengenali tokoh-tokoh hebat yang pernah muncul dalam negara. Kalau kita boleh kenal dan addicted dengan artis atau Cristiano Ronaldo, alangkah ruginya ‘wira-wira’ yang pernah berbakti kepada negara ini kita pandang sepi.

Semoga Allahyarham ditempatkan dikalangan para syuhada’ dan solehin. AlFatihah.

Baca lagi: 3 Jam Bersama Tan Sri Ali Hashim, Saya Belajar Benda Penting Ini Tentang Bisnes


Adakah Sikap Degil Rakyat India Telah Memaksa Perintah ‘Lockdown’ Dikuatkuasakan?

Perdana Menteri India, Narendra Modi mengumumkan pada hari Selasa bahawa perintah ‘lockdown’ akan dikuatkuasakan di seluruh India selama 21 hari bermula tengah malam semalam.

Kerajaan India juga telah memberi amaran kepada rakyatnya bahawa mereka perlu lupakan rasa kebebasan buat sementara waktu.

Pada masa ini, jumlah kes coronavirus yang disahkan di negara ini telah melebihi 500 kes. Situasi ini telah memaksa Modi mengarahkan 32 negeri dan wilayah kesatuan untuk mengenakan perintah berkurung bagi tujuan memutuskan rantaian COVID-19 yang menular di negara tersebut.

Bagi kebanyakan orang, wabak COVID-19 bermakna mereka perlu mencuci tangan dengan kerap. Manakala ada sesetengah orang yang menganggap bahawa wabak ini hanya ‘satu penyakit yang biasa’ dan ada juga yang mengambil sikap ‘redha dengan apa pun yang terjadi’.

Telah banyak usaha yang dilakukan di India bagi memastikan bahawa ‘sosial distancing’ berjaya dilakukan, namun masih terdapat sebahagian daripada rakyat mereka yang menganggap situasi ini adalah seperti hari-hari biasa.

Kebanyakkan pendapat yang tular di media sosial sekitar India adalah sikap beberapa orang dewasa dan orang tua yang tidak terancam dengan beberapa amaran yang dibuat oleh kerajaan.

Times of India melaporkan pada 22 Mac yang lalu bahawa terdapat gerakan oleh orang muda di sana untuk cuba menakutkan ibu bapa mereka, manakala ada juga yang bercakap mengenai ibu bapanya yang terlalu percaya dengan apa yang diberitakan di dalam aplikasi Whatsapp mereka.

Ribuan anak muda di India mula menyerah kalah dengan sikap orang tua mereka dan ada juga yang mempersoal, adakah mereka perlu terus tinggal dengan orang tua mereka yang degil dan tidak mendengar kata?

Syed Taahir, seorang anak muda dari Karnataka memberitahu Times of India bagaimana beliau rasa kalah dengan situasi ayahnya yang tidak mendengar arahan.

“Ayah saya tidak hiraukan arahan, dia masih keluar untuk berdoa di kuil dan ibu saya masih keluar untuk melakukan kerjanya walaupun dia tahu yang dia mampu dijangkiti dengan wabak ini,” katanya.

Bagi Priya Kathiravan pula, beliau berjaya meyakinkan bapanya berusia 68 tahun dan ibunya berusia 60 tahun untuk tidak kerap keluar dari rumah. Namun beliau menghadapi cabaran baharu apabila kedua-duanya degil untuk mengenakan topeng mulut dan sanitiser ketika mereka keluar mendapatkan barang makanan.

“Mereka keluar untuk mendapatkan barang harian seperti susu atau bahan makanan. Oleh itu, saya meminta mereka untuk sekurang-kurangnya menggunakan topeng dan sanitiser untuk melindungi diri mereka, tetapi mereka hanya ketawakan saya,” katanya.

Sebaik sahaja berita ini mula tersebar, media sosial mula dibanjiri dengan reaksi dari rakyat India. Ada sesetengah yang memuji langkah kerajaan India. Namun ada juga yang mempersoalkan tindakan mereka yang dilakukan dalam masa terlalu terhad.

Complete lockdown for 21 days. This is really important to stop India from entering stage 3, because once that happens India is surely going to be Italy 2.0 #CoronavirusLockdown

— Rahesha Sehgal (@rahesha2) March 24, 2020

Unprecedented, but necessary complete lockdown of India for 3 weeks by PM @narendramodi .We all need to fully support this #CurfewInIndia for our, our family's n the country's safety n well-being n to win this battle against #Corona … #CoronavirusLockdown

— Vikram Sampath (@vikramsampath) March 24, 2020

Ada juga beberapa pakar yang mempersoal tindakan ini kerana tidak memberi ruang kepada rakyat mereka untuk membeli beberapa barang keperluan bagi memastikan mereka masih mampu bernafas dalam masa 21 hari dikunci, lapor News18.

Kebanyakkan rakyat India risau bahawa mereka tidak dapat menjalani perintah ‘lockdown’ jika beberapa perkhidmatan penting tidak disediakan. Namun ia telah dinyatakan oleh PM Modi bahawa farmasi, kedai runci, bahan makanan dan perkhidmatan penting yang lain akan tetap berfungsi seperti biasa.

Perintah ini juga telah mencetuskan panik di kalangan mereka yang jauh dari keluarga – seperti pelajar. Mereka dilaporkan terkandas tanpa bekalan yang mencukupi dan tidak dapat pulang ke rumah kerana semua penerbangan domestik juga telah dibatalkan.

Entire India is lockdown for 21 days and it’s Very good decision by PM Modi Ji. But how will those people survive, who don’t have food stock and who don’t have money to survive for 21 days. It’s the decision taken without thinking properly like #NoteBandi only. #LockDownIndia!

I m a college student and now i m traped in my room i do not have any facilities for food as its own officially lockdown please help me to reach my home. I am currently in Phagwara Punjab and i have to go Ambikapur Cg.Please help me.I m hungry please help.#Cornonavirus #india

— Nitesh Singh (@NiteshS20272074) March 24, 2020

Menyuarakan keprihatinan yang sama, Kiran Mazumdar Shaw, pengerusi dan pengarah urusan Biocon Limited, sebuah syarikat bioteknologi memberitahu CNBC bahawa kerajaan India perlu mengenalkan satu sistem supaya semua perkhidmatan penting mampu berjalan seperti biasa.

Beliau di dalam wawancaranya turut menyokong tindakan kerajaan India mengenakan perintah ‘lockdown’ disebabkan kedegilan rakyat India yang tidak mengikut perintah berkurung sebelum ini.

Situasi sama turut berlaku di Malaysia ketika ini dengan beberapa reaksi degil telah ditunjukkan oleh rakyat Malaysia. Sikap tidak mahu mematuhi arahan telah menyukarkan pihak berkuasa untuk menangani penularan wabak ini.

Untuk bacaan lanjut mengenai COVID-19, klik pautan di bawah untuk membaca.

Ketua Pengarah WHO Guna Analogi Bola Sepak Untuk ‘Melawan’ Pandemik COVID-19

Selepas COVID-19, Lelaki Maut Kerana Hantavirus Cetus Panik Di China

Orang Ramai Cetus Kesesakan Di Jambatan Pulau Pinang, Tidak Hirau Perintah RMO


Bagaimana Solebox Ajar Kumpulan ‘Resellers’ Untuk Model Air Max 1 Parra Ini

Resellers atau scalpers sudah jadi asam garam dalam dunia street wear ketika ini. Apa sahaja barangan edisi khas pasti akan diborongnya pada harga pasaran dan dijual kembali pada harga yang lebih tinggi.

Hujung minggu lalu Nike melancarkan model Air Max edisi khas bersama Parra dan ini bukan kolaborasi pertama antara dua pihak ini. Model ini dijual pada harga USD150 (RM610+-) dan sudah pun dijual kembali di laman eBay pada harga 4 kali ganda lebih tinggi!

Salah satu butik yang mendapat kasut edisi khas ini adalah Solebox di Jerman dan mereka tahu, dikalangan mereka yang dapat membeli kasut ini nanti adalah golongan resellers. jadi apa cara mereka atasi golongan ini? Mereka kenakan satu syarat yang sangat awesome kepada siapa yang ingin membeli kasut ini.

Syaratnya adalah setiap pembeli perlu memakai kasut Air Max 1 Parra ini ketika keluar kedai dan bermakna, setiap kasut tidak lagi dalam keadaan deadstock. Kondisi deadstock adalah penting kerana jika ianya dipakai walau hanya sekali, harga kasut ini akan jatuh.

#DAMN: Retailer SOLEBOX made every customer wear their Air Max 1 “Parra” to prevent them from reselling. Resellers were caught outside wiping their shoes clean. Should all stores do this to prevent reselling?

A post shared by  MODERNNOTORIETY (@modernnotoriety) on Jul 23, 2018 at 6:41am PDT

Dapat dilihat para resellers ini gigih mencuci kembali setiap kasut yang dipakai sejurus keluar dari kedai. Jika ada tanda-tanda ianya pernah dipakai, tidaklah boleh dijual pada harga deadstock.

Syabas kepada Solebox. Diharap syarat ini dapat dibuat di Malaysia supaya sesiapa yang betul-betul mahukan sesuatu model dapat membelinya pada harga pasaran.


“Dulu Saya Budak Jahat”, Kisah Bagaimana Pemain Rugby Terkemuka Ini Memeluk Islam

Dibesarkan dalam suasana yang sukar, rumah kecil dan sempit mendorong pemain rugby terkemuka Sonny Bill Williams berazam untuk membelikan ibunya sebuah rumah yang selesa suatu hari nanti.

Impian ini timbul selepas melihat bagaimana ibunya berhempas pulas mencari wang. Pada waktu itu beliau masih remaja dan bekerja sebagai buruh dan pengangkut barang.

Sewaktu kecil saya dibesarkan di sebuah rumah yang terletak di pinggir bandar Mount Albert. Rumah kami hanya ada 2 bilik yang mana satu bilik untuk saya dan abang, dan bilik satu lagi untuk 2 adik beradik perempuan saya.

Ayah dan ibu kami tidur di ruang tamu dan rumah kami tiada kertas dinding (wall paper). Semua keluarga saya tinggal di sekitar sini dan sepupu saya Eka merupakan orang yang sering menjaga kami di rumah. Eka sebenarnya selalu keluar masuk penjara dan saya selalu rasa takut dengan sepupu saya ini, ujar Sonny Bill.

Karier Sonny  bermula di Australia apabila beliau menyertai pasukan Bulldog. Sonny kemudiannya  menyertai All Blacks di New Zealand dan siapa sangka kini beliau bakal beraksi di sukan Olimpik Rio bersama pasukan New Zealand Sevens.

Meskipun mengambil masa yang lama, Sonny kini telahpun berjaya memenuhi impian untuk membelikan sebuah rumah yang selesa untuk ibunya.

“Sewaktu berusia awal 20-an, pengurus saya pada ketika itu telah menyebabkan saya terlibat dalam pelaburan yang teruk dan berhutang.

Pada masa tu ramai yang menyangka saya telah berjaya mencapai impian saya di Toulon. Hakikatnya saya perlu membayar NZD750,000 untuk bebas daripada kontrak”.

“Tidak pernah di dalam hidup saya impikan untuk berada di tahap ini kerana satu ketika dulu saya adalah seorang remaja yang pernah bawa diri ke Australia.

Ianya satu rahmat buat saya untuk berada di samping isteri dan anak kesayangan saya. Dulu saya bukanlah seorang yang baik dan pernah melakukan perkara buruk tapi Allah sentiasa bersama saya” –  Sonny.

Sonny mula mendapat perhatian ramai apabila memberikan medal kemenangan beliau kepada seorang peminat muda yang menyerbu ke arah beliau di  Twickenham pada tahun lepas.

“Isteri saya berkata, jika diizinkan Allah saya pasti akan layak ke sukan Olimpik dan memenangi medal lagi, dan kali ini ia akan menjadi milik anak saya pula.

Pasukan The Sevens benar-benar memberi nafas baru kepada diri saya. Adik perempuan saya juga berada di dalam skuad New Zealand Sevens. Jadi ia adalah sesuatu yang besar buat keluarga kami” – Sonny.

Sebagai satu-satunya muslim di dalam pasukan Sevens dan XV, Sonny perlu memikirkan cara bagi membolehkan beliau solat dan mengamalkan diet berlandaskan Islam disebalik jadual latihan yang padat.

“Waktu paling mengembirakan adalah bila saya menunaikan solat. Sewaktu travel pula agama saya membenarkan 2 solat digabung menjadi satu dan ia merupakan sesuatu yang indah dan memudahkan.

Mana mungkin untuk saya tidak meluangkan 25 minit sahaja dalam sehari untuk berterima kasih kepada tuhan? Bila dilihat kembali di mana saya satu ketika dulu, saya rasa sangat bersyukur.

Chef juga menyediakan makanan halal untuk saya. Adakala saya rasa malu bila mereka terlalu menitik beratkan tentang ini. Saya hanya mahu diterima dan menjadi sebahagian daripada pasukan, tapi di waktu yang sama saya perlu menjaga keimanan dan tuntutan agama saya.

Jika tiada daging halal, saya boleh ambil makanan laut. Jika makanan laut pun tak ada, saya boleh makan bijirin atau minuman berkhasiat. Hakikatnya ada insan lain yang hidupnya lebih teruk dan sukar daripada saya” – Sonny.

Pada tahun lepas Sonny pernah menerima banyak kritikan kerana telah berkongsi gambar seorang kanak-kanak Syria yang telah meninggal di akaun Twitter beliau yang memiliki lebih daripada 500,000 pengikut.

Gambar tersebut telah diambil sewaktu beliau menyertai lawatan sebagai duta UNICEF ke kem pelarian Syria di Lubnan.

Namun Sonny mempertahankan tindakan beliau dengan alasan seharusnya lebih ramai ahli sukan menggunakan profil mereka bagi meningkatkan kesedaran tentang ketidak-adilan terhadap pelarian perang.

“Kekayaan dunia hari ini dikuasai oleh 1% sahaja daripada seluruh populasi dan ia menjijikkan. Ada sesuatu yang tak kena bila ada yang tidak mampu menyara diri sendiri dan kanak-kanak pula hanya dapat bermain di tempat pembuangan sampah.

Sedangkan pada hakikatnya kita mungkin hanya perlukan 100 juta dolar untuk menampung hidup dan selebihnya boleh diberikan kepada mereka yang memerlukan” – Sonny.

Mencacah tatoo di badan merupakan sesuatu yang dilarang oleh Islam. Menurut Sonny beliau tidak akan mencacah tatoo lingkaran Olimpik di mana-mana bahagian tubuh beliau.

“Tiada lagi tatoo tambahan. Tatoo yang ada di badan saya kini adalah tatoo lama sewaktu di zaman gelap saya dahulu. Saya rasakan saya masih orang yang sama tetapi memeluk Islam menjadikan jiwa saya lebih tenang dan gembira. Susah untuk saya terangkan perasaan itu.

Dulu saya seorang yang mudah stress, mudah marah bila bola terjatuh daripada genggaman sewaktu latihan. Saya dibesarkan sebagai seorang Kristian, keluar berparti dan minum hingga mabuk. Keesokan harinya saya tercari-cari sesuatu kerana jiwa terasa kosong. Di situ saya temui Islam adalah cara hidup yang sebenar” – Sonny.

Bercakap tentang impian ke sukan Olimpik, Sonny akan cuba menuruti langkah idola beliau iaitu Muhammad Ali. Sonny juga sebenarnya meminati sukan tinju heavyweight. Namun beralih daripada rugby ke sukan tinju bukanlah perkara mudah.

“Bergaduh dan bertumbuk di sekolah tidak sama dengan bertinju. Bila di gelanggang saya mula berfikir – ini sesuatu yang menakutkan kerana lawan di depan saya juga sedang berfikir bagaimana untuk tumpaskan saya”.

Muhammad Ali dan Malcolm X adalah 2 insan yang mencorak hidup saya. Muhammad Ali lebih banyak memberi pengaruh kepada saya, bukan hanya kerana beliau seorang peninju ternama tapi juga kerana beliau memeluk Islam dan memperjuangkan apa yang beliau anuti” – Sonny.

Sonny berharap untuk kembali ke arena XV selepas sukan Olimpik nanti serta berhasrat untuk menyertai siri British and Irish Lions yang merupakan salah satu daripada ‘to do list’ beliau.


Bagaimana ‘Staf Digital’ Ini Mampu Tingkatkan Keuntungan Kedai Fizikal Anda

Cara orang ramai berbelanja kini sudah berubah kerana ramai yang mungkin lebih suka berbelanja secara dalam talian. Namun, perniagaan brick-and-mortar atau kedai fizikal masih lagi relevan dan menjadi tumpuan orang ramai.

Jika dibandingkan dengan pembelian dalam talian, mungkin terdapat ‘kekurangan’ yang boleh membantutkan minat untuk orang ramai membeli di kedai fizikal. Contohnya kurang info berkenaan harga terkini sesuatu produk atau tiada info tentang stok sesuatu barang di kedai.

Disebabkan itu sesuatu bisnes perlu mengambil langkah untuk upgrade cara mereka berniaga supaya servis yang mereka tawarkan dapat memenuhi kehendak pelanggan, meningkatkan produktiviti dan selamat.

Mungkin ramai peniaga yang sedang ‘pening kepala’ fikirkan cara untuk bersaing dengan pembelian online. Bagaimana jika terdapat satu solusi yang bukan sahaja dapat memastikan pelanggan membuat pembelian, malah menjadikan kedai atau perniagaan anda lebih efisien, produktif dan responsif? Solusi yang bukan sahaja buat pelanggan gembira tetapi anda juga boleh tersenyum.

Bila sebut tentang jenama Lenovo, anda pasti akan terus terfikir terus tentang peranti atau gadget yang mereka hasilkan.

Tidak terhad kepada penghasilan peranti dan gadget, Lenovo turut menawarkan servis yang dapat membantu para pemilik bisnes untuk meningkatkan digital presence mereka dalam kalangan pelanggan.

Bila dapat ‘pegang’ hati pembeli, mestilah dapat meningkatkan kadar keuntungan kan? Di sini Lenovo membantu merealisasikan perkara ini dengan adanya Internet of Things (IoT).

Internet of Things atau lebih nama singkatannya (IoT) merupakan satu teknologi yang membolehkan orang ramai berpeluang menghubungkan pelbagai barangan, software, data pelanggan serta data analitik di bawah satu bumbung.

Dalam erti kata lain, IoT dalam industri peniagaan berpeluang menghubungkan dunia fizikal bersama dunia digital yang pastinya sangat membantu pembangun bisnes dalam meraih jualan dan juga membuatkan pengalaman pembelian pelanggan lebih interaktif.

Semua ini berjaya dijalankan menerusi penggunaan solusi yang diperkenalkan Lenovo iaitu Lenovo ThinkIoT Smarter Retail Solutions. Retail Solutions Lenovo ini tonjol sebagai solusi yang menggabungkan prestasi, kuasa dan dalam harga yang berpatutan dalam satu sistem yang cekap. Ia mampu serasi dengan pelbagai format perisian Point Of Sale (POS) yang terkemuka sama ada dalam secara modular, semua-dalam-satu atau mudah alih.

Selain itu, Retail Solutions yang ditawarkan dalam pakej Lenovo juga boleh diubah-suai mengikut keperluan anda. Sudah tiba masanya untuk Lenovo ThinkIoT Smarter Retail Solutions membantu anda untuk melangkah lebih jauh di masa akan datang.

ThinkIoT Smarter Retail Solutions adalah solusi yang ditawarkan oleh Lenovo untuk membantu perniagaan brick-and-mortar untuk berkembang maju dan bersaing dengan perniagaan yang lain.

Solusi yang ditawarkan bakal menambah baik customer experience dengan memberikan mereka peluang untuk menambah baik sistem inventori sedia ada, product interaction dan menguruskan pekerja dengan lebih efisien. Solusi yang diterima pakai boleh juga berkembang dengan perniagaan anda. Penyelesaian bersatu Lenovo memudahkan dan melancarkan evolusi anda kepada pengalaman membeli-belah yang dipercayai dan disukai pelanggan anda.

Bukan itu sahaja, ia juga boleh membantu untuk menjadikan kedai anda lebih selamat dan meningkatkan keyakinan pembeli pelanggan untuk membeli. Dengan kata mudah, ThinkIoT Smarter Retail Solutions ini adalah pengurus ‘maya’ anda yang bakal menyelesaikan pelbagai masalah dan pada masa yang sama membantu meningkatkan jualan anda!

Secara ringkas dan pantas, ini apa yang Lenovo ThinkIoT Smarter Retail Solutions mampu buat kepada perniagaan anda.

Bawa masuk pelanggan baharu: Meningkatkan jumlah pelanggan melawat kedai anda menerusi pengiklanan bersasar dan customized digital displays. Bila mereka nampak apa yang ditawarkan di kedai, terus minat mereka akan meningkat.

Smart Shelving Solutions: Para pekedai berpeluang menyemak jumlah barangan yang tersedia pada rak dengan mudah. Hal ini secara tidak langsung membantu pihak pekerja untuk memastikan stok pada berada dalam jumlah yang optimum.

Meningkatkan kadar pembelian: Bila pelanggan tertarik dengan produk info yang interaktif dan digabungkan lagi dengan tawaran potongan harga contohnya, pasti mereka akan tertarik untuk teruskan pembelian!

Mengenal pasti pekerja dan pelanggan yang tidak sihat: Pengesan suhu berkualiti tinggi yang turut ditawarkan bersama dapat memantau setiap pelanggan dan pekerja sentiasa dalam keadaan kesihatan yang baik. Ini penting bagi memastikan kedai sentiasa dalam keadaaan selamat dan sihat.

Dalam usaha menjayakan Lenovo ThinkIoT Smarter Retail Solutions, peranti yang menjadi pilihan adalah Lenovo ThinkEdge SE50 di mana model ini melengkapi segala keperluan yang diperlukan pemilik bisnes atau rangkaian kedai.

ThinkEdge SE50 ini adalah sistem perkomputeran yang versatil untuk mengawal dan memproses real-time data yang diterima dan disimpan. Jadi, anda bakal mempunyai kelebihan sekiranya anda mahu mengembangkan bisnes sedia ada anda di masa akan datang.

SE50 ini juga bertindak sebagai penganalisis untuk menyalurkan real-time data kepada peranti IoT yang lain. Menjadi identiti Lenovo, SE50 ini adalah tahan lasak dan mampu beroperasi di kawasan dengan suhu 0° to 50°C, dan hadir dengan rating IP50.

Dioperasikan Windows 10 IoT Enterprise, Lenovo ThinkEdge SE50 bakal memastikan segala proses Lenovo ThinkIoT Smarter Retail Solutions dengan lancar serta menerusi platformnya yang mesra pengguna. Automatikkan aliran kerja merentas aplikasi dengan mudah menggunakan kod rendah, proses berpandu dan ratusan penyambung pra-bina.

Anda juga boleh memudahkan tugas rutin seperti pelaporan, kemasukan data, penjadualan dan banyak lagi. Secara tidak langsung, semua orang daripada peniaga kepada pembangun profesional boleh membina penyelesaian automatik yang selamat dalam satu platform yang mesra pengguna.

Dari segi spesifikasi, Lenovo ThinkEdge SE50 dikuasakan oleh Intel vPro® Enterprise, Intel® Evo™ Design beserta processor Intel® Core™ i7 generasi ke-12.

Walau anda hanya mempunyai satu kedai fizikal sekali pun, Lenovo ThinkIoT Smarter Retail Solutions tetap boleh bantu perniagaan anda untuk berkembang.

Khusus buat pemilik kedai fizikal yang mahu tingkatkan pengalaman pembelian pelanggan serta mahu terus memastikan kedai kekal berdaya saing, Lenovo sedia menawarkan servis ini di mana para pemilik kedai boleh hubungi wakil jualan di Lenovo, Nicole Lim untuk jadualkan konsultasi.

Buat anda yang kaki gaming pula, ini laptop yang berkuasa untuk anda. Baca lagi pada pautan di bawah.

Lenovo Janjikan Pengalaman ‘Gaming’ Dan Kerja Lebih Lancar Dengan Legion 5 Dan G27q-20 Monitor

Lenovo Yoga Slim 7i, Komputer Riba Yang Nipis Dan Bergaya Untuk Anda


Bagaimana Starbucks Bermula, Kisah Menarik Sebelum Francais Ini Berkembang Ke Seluruh Dunia

Beberapa orang anak muda dilihat masuk ke dalam Starbucks dan membuat pesanan minuman di kaunter bayaran. Kelihatan juga barista yang walaupun sibuk, pantas menyediakan ‘caramel macchiato’ dan ‘caffè latte’ kepada pelanggan sebelumnya.

Harga bukanlah satu isu. Apa yang penting bagi pelanggan, mereka dapat bertemu di tempat selesa dan bersantai lama walaupun hanya dengan secawan ‘Cappuccino’ saja. Ditambah pula dengan alunan lembut muzik latar dan WIFI percuma.

Pelanggan mungkin tidak kenal dan tidak kisah siapa individu penting di sebalik jenama terkenal ini yang boleh dijadikan sumber inspirasi kepada mereka. Beliau ialah Howard Schultz, CEO kepada Starbucks Coffee Company yang merupakan rangkaian kedai kopi terbesar di dunia.

Howard yang lahir pada 19 Julai 1953 di Broklyn New York datang daripada keluarga miskin, anak kepada bekas tentera US dan pemandu trak yang bernama Fred Schultz dan ibunya Elaine. Mereka sendiri tidak pernah menyangka Howard bakal menjadi salah seorang usahawan terkaya di Amerika Syarikat (AS).

Howard mendapat pekerjaan pertama ketika beliau berusia 12 tahun, dengan menjual surat khabar dan bekerja di kafe. Sebagai seorang pelajar yang rajin, Howard juga cemerlang dalam sukan dan dianugerahkan biasiswa atlet untuk menyambung pelajaran ke Universiti Northen Michigan. Beliau menamatkan pengajian dalam Ijazah Komunikasi pada tahun 1975.

Sejurus tamat pengajian, beliau telah diterima bekerja serta dilantik sebagai pengurus jualan di Xerox selama 3 tahun. Kemudian, Howard bertukar kerja ke syarikat dari Sweden yang bernama Hamamaplast di mana beliau menjual perkakasan rumah termasuklah mesin ‘coffee grinder’ kepada sebuah syarikat kecil yang bernama Starbucks.

Apabila Howard melihat syarikat kecil ini kerap membeli mesin kopi daripada syarikatnya berbanding kedai kopi lain, beliau melihat peluang dan membuat keputusan untuk berjumpa sendiri pemiliknya di Seattle, Washington.

Pemilik/Pengasas awal Starbucks Corporation merupakan 3 orang rakan kolej iaitu Jerry Baldwin seorang guru Bahasa Inggeris, Zev Siegl seorang guru sejarah dan Gordon Bowker seorang penulis. Ketiga-tiga rakan ini sangat meminati kopi dan membuat keputusan untuk membuka sebuah kedai kopi secara bersama.

Kedai kopi mereka dibuka pada penghujung tahun 60an. Pada waktu itu majoriti penduduknya hanya minum kopi segera dan tidak tahu kewujudan jenis kopi yang lain, jadi ia menjadi satu cabaran besar buat mereka.

Berbalik kepada cerita Howard, setelah beliau tiba di Seattle dan mencuba kopi di Starbucks beliau dapat merasai keistimewaan kopi mereka. Malah rasa dan aromanya adalah lebih baik daripada kopi-kopi yang pernah beliau minum. Beliau akhirnya nekad untuk jadi sebahagian daripada mereka.

Howard yang pada ketika itu berusia 29 tahun merayu untuk bekerja di Starbucks dan cuba memujuk Jerry Baldwin, salah seorang pengasas Starbucks walaupun Baldwin kurang bersetuju dengan idea Howard untuk membuka lebih banyak ‘outlet’ Starbucks yang serupa.

Hari berikutnya, Howard telah ditawarkan jawatan pengarah pemasaran di Starbucks dengan gaji yang jauh lebih rendah daripada Hamamaplast. Howard masih dapat melihat potensi yang besar terhadap bisnes tersebut dan beliau bersetuju untuk menyertai Starbucks dan berpindah ke Seattle pada tahun 1982.

Pada tahun 1983, Howard telah ke Milan dan membawa pulang resipi ‘latte’ serta ‘cappuccino’ yang melonjakkan jualan Starbucks pada tahun berikutnya. Namun apa yang membuatkan Howard tertarik sewaktu di Milan adalah konsep ‘Italian café’nya yang menyediakan pelanggan tempat untuk bersosial dan bersantai.

Howard menghabiskan banyak masa memikirkan keseluruhan konsep baru pada tahun 1985 bagi cadangan pembukaan rangkaian kedai kopi Starbucks. Walau bagaimanapun idea beliau ditolak oleh ketiga-tiga pengasas Starbucks kerana mereka ingin kekalkan konsep tradisional yang memfokuskan ‘outlet’ Starbucks sedia ada.

Akhirnya Howard meletakkan jawatan daripada Starbucks dan membuka perniagaanya sendiri. Untuk memulakan perniagaan, beliau bernasib baik kerana pengasas Starbucks masih bersedia memberikan pinjaman sebahagian daripada jumlah keseluruhan yang diperlukan sebanyak USD1.7 juta. Selebihnya pula dipinjam daripada bank.

Pada bulan April 1986, Howard telah membuka kedai kopinya sendiri di Seattle yang dinamakan ‘II Gionale’. Ia merupakan kejayaan besar buat Howard apabila 300 orang pelanggan telah berkunjung ke kedainya pada hari pertama pembukaan.

Setahun kemudian, Howard mendapat berita bahawa pengasas Starbucks ingin melepaskan perniagaan mereka dengan harga USD4 juta termasuklah kilang memproses dan juga jenama Starbucks sendiri kerana ketidakupayaan mereka menguruskan syarikat yang semakin membesar.

Howard akhirnya menjadi pemilik utama Starbucks setelah berjaya mendapatkan pinjaman dan pelabur untuk mengambil-alih Starbucks daripada 3 pengasas asal. Kedai-kedai kopi ‘II Gionale’ beliau juga ditukar nama kepada Starbucks. Satu info menarik, Bill Gates juga merupakan salah seorang pelabur pada ketika itu.

Howard berjanji kepada pihak bank dan para pelabur bahawa dalam tempoh 5 tahun beliau akan membuka sebanyak 125 ‘outlet’ Starbucks di AS. Walau bagaimanapun pada tahun 1992 itu juga beliau telah berjaya membuka lebih banyak ‘outlet’ berbanding sasaran awal. Beliau turut menggunakan sistem francais McDonalds sebagai rujukan bagi membangunkan syarikat.

Pada tahun yang sama, Howard telah meletakkan Starbucks sebagai syarikat awam dan menawarkan unit-unit saham di New York Stock Exchange (NYSE) dengan harga USD14/saham. Dalam tempoh sehari saja harganya melonjak ke USD33.

Pada tahun 1996, Starbucks telah mengembangkan perniagaannya ke luar Amerika Syarikat. Starbucks yang pertama dibuka di luar AS ialah di Jepun, kemudiannya di Singapura, Korea, Taiwan, UK, Belanda, Sweden dan Israel. Pada tahun 2000 jumlah Starbucks di AS adalah melebihi 2,400 ‘outlet’ dan 350 ‘outlet’ di Eropah, Asia, Timur Tengah dan Kanada.

Pada tahun 2017, nilai kekayaan Howard Schultz ialah sebanyak USD3.4 billion dan setakat bulan Jun 2016, sebanyak 24,464 ‘outlet’ Starbucks telah beroperasi di 72 negara dengan pekerja seramai 238,000 orang.

Berkuatkuasa pada bulan April 2017, Howard telah melantik Presiden dan COO beliau, Kevin Johnson sebagai CEO dan Howard pula bertindak sebagai Pengerusi Eksekutif.

“Everyone has inside of him a piece of good news. The good news is that you don’t know how great you can be! How much you can love! What you can accomplish! And what your potential is!”-Anne Frank

Baca lagi: 2 Kisah Gagal Di Sebalik Kejayaan Pengasas GoPro Dan Under Armour


Bagaimana Strategi Bikini Bantu Wanita Ini Jadi Billionaire

Nguyen Thi Phuong Thao merupakan peneraju dan CEO untuk untuk sebuah syarikat penerbangan kos rendah, VietJet Air. VietJet Air ditubuhkan pada Disember 2011 dengan Nguyen mahu memasuki pasaran penerbangan Vietnam yang sebelum ini dimonopoli oleh syarikat penerbangan negara berkenaan, Vietnam Airlines.

Namun dalam masa kurang 5 tahun, VietJet telah memegang 40% pegangan pasaran penerbangan di Vietnam dan menjadi syarikat penerbangan paling cepat berkembang di negara itu. Nguyen juga merupakan satu-satunya wanita yang memegang status billionaire di Asia Tenggara dengan kekayaan USD1.7 billion.

Membangunkan sebuah syarikat penerbangan bukannya sesuatu yang mudah. Persaingan dalam pasaran penerbangan kos rendah juga agak sukar kerana apabila memikirkan tentang penerbangan tambang bajet di Asia Tenggara ini, pasti pengguna akan terus fikir tentang AirAsia.

Namun Nguyen mempunyai cara beliau yang tersendiri untuk menaikkan nama VietJet Air. Walaupun ianya agak kontroversi dan taboo buat penduduk Asia Tenggara yang sopan, Nguyen tetap ingin meneruskan idea pemasaran beliau. Caranya? Membuat sesi pengambaran model dan pramugarinya berpakaian bikini di dalam penerbangan VietJet Air.

Ternyata ianya mendapat respon positif kepada syarikat penerbangan berkenaan. Gambar photoshoot ini mula viral di media sosial dan ramai yang mula menempah tiket penerbangan VietJet Air. Mungkin mereka merasakan pramugari penerbangan VietJet akan berpakaian hanya bikini ketika melayan mereka sewaktu penerbangan.

Nyata mereka salah kerana VietJet Air mempunyai uniform penerbangan mereka yang tersendiri dan pakaian bikini ini hanyalah gimik semata-mata. Namun jika ada expo penerbangan yang melibatkan VietJet Air, akan tetap ada (bergantung kepada negara) model-model mereka yang berpakaian bikini dengan branding VietJet Air.

Tidak hanya berhenti di sini, VietJet Air turut menghasilkan kalendar tahunan dengan pramugari beraksi seksi sebagai salah satu marketing tool untuk syarikat mereka. Kami tidak pasti sama ada ianya perlu dibeli atau dapat secara percuma. Mungkin anda boleh tanya VietJet Air secara terus tentang kalendar VietJet Air untuk tahun hadapan.

Dengan motto ‘Enjoy Flying!’, Nguyen nyata mahu penggunanya sentiasa gembira apabila menggunakan servis VietJet Air. “Kami tidak kisah jika orang ramai mengaitkan kami dengan bikini dan seksi. Jika ianya buat pengguna gembira, kami juga turut gembira,” kata Nguyen.

Pada awalnya, ramai yang mengecam cara pemasaran Nguyen untuk VietJet Air ini namun beliau biarkan sahaja dan let the success do the talking. Keputusan untuk membuat pemasaran radikal dan kontroversi ini berjaya menjadikan VietJet Air antara syarikat penerbangan yang dikenali di seluruh dunia dalam masa lima tahun sahaja. Ada yang pernah menaiki VietJet Air ke Hanoi atau Ho Chi Minh sebelum ini? Apa kata anda tentang servis penerbangan syarikat ini?


Bagaimana Suasana Ramadan Di Masjid Al-Aqsa

Pernahkah kita tertanya-tanya tentang suasana Ramadan di Masjid al-Aqsa? Bagaimana agaknya suasana iftar (berbuka puasa) di Masjid al-Aqsa?

Wujudkah bazar-bazar Ramadan dengan aneka juadah di sana seperti di Malaysia? Wujudkah peluang untuk rakyat Palestin berkumpul dan berbuka puasa bersama-sama ahli keluarga mereka?

Bagaimanakah suasana solat tarawih di Masjid al-Aqsa? Adakah jemaahnya melimpah-ruah seperti masjid-masjid di Malaysia?

Barangkali terdetik soalan-soalan seperti ini tatkala Masjid al-Aqsa terlintas di ingatan kita di bulan Ramadan yang penuh barakah ini.

Sepertimana kita di Malaysia, bulan Ramadan disambut oleh rakyat Palestin dengan memperbanyak amalan ibadah untuk merebut ganjaran pahala berganda yang dijanjikan Allah SWT di sepanjang bulan ini.

Malah, motivasi untuk mereka beramal dikuatkan lagi dengan keistimewaan yang dimiliki Masjid al-Aqsa sebagai masjid ketiga termulia dalam Islam. Menurut hadis Rasulullah SAW, ibadah di Masjid al-Aqsa mendapat ganjaran pahala 500 kali ganda. Pada bulan Ramadan ganjaran pahala pastinya jauh lebih besar.

Walau bagaimanapun, rakyat Palestin yang ingin mengunjungi Masjid al-Aqsa di sepanjang bulan Ramadan ini perlu memaklumkan hasrat mereka dan mendapat keizinan terlebih dahulu daripada regim Zionis Israel.

Dengan kata lain, rakyat Palestin yang ingin menggandakan pahala mereka di bulan Ramadan dengan beribadah di Masjid al-Aqsa perlu mendapatkan permit daripada regim Zionis Israel!

Permit yang dikeluarkan oleh regim Zionis Israel mempunyai pelbagai jenis dan peringkat. Permit pada hari-hari biasa berbeza dengan permit untuk hari Jumaat, Sabtu, cuti umum dan hari-hari keagamaan seperti bulan Ramadan.

Permit untuk golongan pekerja, ahli perniagaan dan ahli politik berbeza dengan permit untuk mereka yang ingin beribadah di Masjid al-Aqsa, melawat ahli keluarga atau menghadiri majlis perkahwinan dan pengebumian saudara-mara.

Permit untuk warga emas berbeza dengan permit golongan dewasa dan kanak-kanak. Permit untuk lelaki dan wanita juga berbeza.

Secara umumnya, pada hari-hari biasa tiada permit dikenakan kepada kanak-kanak berumur 12 tahun dan ke bawah, wanita berumur 45 tahun dan ke atas, dan warga emas lelaki berumur 55 tahun dan ke atas.

Pada bulan Ramadan, had umur kemasukan tanpa permit biasanya akan diturunkan kepada lelaki dan wanita yang berumur 40 tahun dan ke atas. Kelonggaran juga diberikan kepada wanita semua peringkat umur untuk beribadah di Masjid al-Aqsa pada hari Jumaat dan malam 27 Ramadan (Laylatul Qadr) tanpa permit.

Walau bagaimanapun, kadar had umur ini boleh berubah bergantung kepada ‘mood’ regim Zionis Israel!

Untuk memohon permit masuk ke Masjid al-Aqsa pada bulan Ramadan, pemohon yang layak hanyalah mereka yang berumur 35-40 tahun sahaja. Lelaki dan wanita dari 13-34 tahun dilarang masuk ke Masjid al-Aqsa atas alasan keselamatan.

Alasan ini bukanlah satu perkara yang menghairankan kerana pemuda-pemudi Palestin dalam lingkungan umur ini rata-rata mempunyai rekod polis yang ‘buruk.’ Mereka sama ada pernah ditahan atau dipenjarakan atas pelbagai tuduhan.

Pada bulan Ramadan, permit juga dikenakan kepada rakyat Palestin yang ingin melawat saudara-mara mereka yang tinggal di Baitulmaqdis dan wilayah Palestin 1948 (hari ini negara haram Israel).

Namun, permit ini terhad kepada lawatan ke rumah keluarga (first degree family) atau saudara-mara terdekat (second degree family) sahaja. Had masa lawatan adalah dari jam 8 pagi hingga jam 10 malam. Bagi yang ingin bermalam, mereka perlu mendapatkan permit dengan kebenaran bermalam.

Sistem permit ini kemudian diburukkan lagi dengan sistem ‘checkpoint’ yang berlapis-lapis dan berbeza mengikut kaedah perjalanan. Mereka yang berjalan kaki perlu melalui ‘checkpoint’ yang berbeza dengan mereka yang menaiki kereta dan bas.

Rakyat Palestin perlu merancang perjalanan mereka dan memastikan mereka menggunakan pintu masuk yang betul. Jika tidak, mereka tidak akan dapat memasuki Masjid al-Aqsa sungguh pun memiliki permit.

Dengan kata lain, iktikaf di Masjid al-Aqsa memerlukan permit; iftar di Masjid al-Aqsa memerlukan permit; solat tarawih berjemaah di Masjid al-Aqsa memerlukan permit; bermalam dan berqiamullail di Masjid al-Aqsa memerlukan permit; melawat keluarga dan sanak-saudara di bulan Ramadan untuk berbuka puasa bersama-sama juga memerlukan permit!

Sungguh pun ibadah Ramadan rakyat Palestin di Masjid al-Aqsa menerima banyak halangan, ia tidak menghalang mereka untuk berpusu-pusu ke masjid ketiga termulia dalam Islam itu dan mengejar ganjaran pahala di bulan Ramadan.

Statistik menunjukkan peningkatan mendadak jumlah permit yang terpaksa dikeluarkan oleh regim Zionis Israel saban tahun. Tahun lalu (2015), regim Zionis Israel terpaksa mengeluarkan 340,000 permit berbanding hanya 31,403 permit pada tahun 2010; pertambahan sebanyak 10 kali ganda!

Usaha Israel untuk menyukarkan perjalanan dan mengendurkan semangat rakyat Palestin untuk beribadah di Masjid al-Aqsa dengan memperkenalkan sistem permit yang rumit jelas tidak berjaya.

Segelintir rakyat Palestin sanggup mengambil risiko sama dengan memanjat pagar dan tembok pemisah di Tebing Barat untuk sampai ke Masjid al-Aqsa.

Sesungguhnya, ibadah bulan Ramadan di Palestin umpama sebuah ‘operasi jihad’ merempuh tembok ‘permit’ yang dicipta oleh regim Zionis Israel. Sukar untuk kita bayangkan perasaan rakyat Palestin yang terpaksa merendahkan diri mereka untuk memohon permit daripada penjajah yang telah membunuh ramai ahli keluarga dan sanak saudara mereka sejak negara haram Israel ditubuhkan (1948).

Sukar untuk kita bayangkan betapa tercabarnya maruah mereka melihat dengan mata kepala sendiri kemewahan yang dinikmati rakyat Yahudi Israel daripada hasil mahsul bumi barakah Palestin yang dirompak dan dirampas ketika mereka mengunjungi ahli keluarga dan sanak-saudara mereka di wilayah Palestin 1948 (kini negara haram Israel). Inilah realiti kehidupan di bawah penjajahan.

Walau bagaimanapun, rakyat Palestin masih tetap teguh bertahan. Regim Zionis Israel sentiasa cuba menyukarkan kehidupan rakyat Palestin agar mereka berhenti menuntut hak mereka atau berpindah keluar dan melupakan terus perjuangan mereka untuk memerdekakan Palestin.

Sehingga hari ini, regim Zionis Israel tidak berjaya melakukannya. Setiap kali mereka cuba untuk menghapuskan perjuangan rakyat Palestin, akan lahir generasi baru untuk mengibarkan panji perjuangan yang seterusnya.

Ramadan ini, Humanitarian Care Malaysia (MyCARE) melalui Aqsa Syarif sedang menyusun bantuan Ramadan ke 18 buah negara termasuk ke Masjid al-Aqsa di Palestin.

MyCARE akan menyalurkan bantuan berupa sahur, berbuka puasa, pek makanan dan hadiah hari raya kepada rakyat Palestin yang berkunjung ke Masjid al-Aqsa dan penduduk Baitulmaqdis. Jumlah keseluruhan bantuan dianggarkan bernilai RM300,000.

Bantuan ini diharap akan dapat mengurangkan sedikit beban mereka sekaligus membakar semangat mereka untuk terus mempertahankan Masjid al-Aqsa. Sama-sama kita doakan semoga Masjid al-Aqsa dan bumi Palestin kembali merdeka.


Bagaimana ‘Swoosh’ Berjaya Menjadi Logo Ikonik Nike

Sebut sahaja tentang jenama Nike, kami yakin ramai daripada kita akan membayangkan logo ikoniknya iaitu Swoosh. Di dalam video ini, Highsnobiety bakal memberi penerangan ringkas tentang bagaimana logo ini berjaya melonjakkan jualan Nike sehingga dikenali sebagai jenama sukan paling popular dunia. Tonton video ini untuk melihat sejarah disebalik logo yang bejaya mengubah industri fesyen dan sukan dunia ini.


Bagaimana Syarikat Ini Berjaya Mencapai ‘First Billion Dollar Startup’ Di Indonesia

Bermula dengan niat untuk memudahkan urusan masalah setempat dalam mendapatkan servis ride-sharing dengan mudah, Go-Jek kini nampaknya mula melebarkan sayap untuk menawarkan pelbagai servis lagi sekaligus berjaya mencapai status startup pertama di Indonesia yang bernilai billion dollar di Indonesia.


Bagaimana Syarikat Pakaian Bayi Ini Berjaya Mengutip Dana Sehingga RM27 Juta

Mengetahui sesebuah syarikat startup berjaya mengutip dana sehingga jutaan ringgit bukanlah sesuatu yang baru. Malah, trend syarikat startup memperoleh dana ini dilihat meningkat sejak beberapa tahun ini lebih-lebih lagi pada syarikat teknologi.

My 1st Years nampaknya mengambil pendekatan berbeza dan perkara ini telah menarik perhatian kami. Sesuai dengan namanya, syarikat ini berbisnes dengan menjual hadiah atau pakaian khas buat bayi. Simpel bukan? Dalam pada itu sepanjang 8 tahun penubuhan, syarikat ini berjaya mengutip dana sebanyak RM27 Juta Ringgit.

Apa yang membezakan My 1st Years berbanding syarikat-syarikat pakaian bayi yang lain adalah My 1st Years lebih memfokuskan kepada e-commerce khas buat penduduk di UK.  Menggunakan konsep NikeID sebagai unique selling point, syarikat ini berjaya mencuri perhatian prospek dimana para pembeli mampu customize atau meletakkan nama bayi pada pakaian yang dipilih.

Sudah lah unik, penghataran yang cepat dan harga yang berpatutan antara yang menjadi keutamaan buat syarikat ini. Tidak hairanlah My 1st Years berjaya menunjukkan perkembangan yang positif sejak mula diperkenalkan.

My 1st Years turut mengkaji bilangan prospek sebelum mula melancarkan produk mereka. Mengetahui tabiat ibubapa di UK yang berbelanja besar untuk barangan bayi serta bilangan prospek yang ramai, syarikat ini berjaya merangka strategi untuk memperluaskan perniagaan mereka.

Trend mendapatkan barangan custom made di kalangan pengguna UK juga nampaknya meningkat dari tahun ke tahun dan hal ini telah membuatkan My 1st Years digemari ramai. Menjadi yang terawal, tampil unik dan mengkaji pelanggan sebelum melancarkan produk telah menjadi resepi buat My 1st Years terus berjaya.

Mengeluarkan tudung bawal atau shawl dengan label sendiri mungkin sudah banyak di dalam negara kita. Tidak dinafikan prospeknya juga ramai. Dalam pada itu, buat anda yang ingin mencari kelainan dalam bisnes anda, mengolah semula atau tiruvasi idea My 1st Years mungkin merupakan bisnes yang fresh untuk pasaran negara kita.


13 Perkara Menarik Yang Anda Perlu Tahu Sebelum Travel Ke Tunisia

Baru- baru ini saya telah travel ke Tunisia selama 8 hari dan berikut saya kongsikan 13 perkara yang anda belum tahu tentang kembara Tunisia.

1. Anda boleh travel dengan bajet keseluruhan RM3000-3500 seorang termasuk tiket pergi balik Saudi Airlines sewaktu promosi.

2. Wang Tunisia tidak laku di negara lain. Tiada perkhidmatan wifi juga di mana-mana. Maka, sesampainya anda di airport Tunisia:

3. Sewa kereta kecil murah seminggu sudah cukup untuk membawa anda pusing tempat utama Tunisia. Di sebelah utaranya iklim Mediterranean dan budaya Perancis lebih berpengaruh.

Di sebelah selatannya iklim gurun dan budaya Arab Bedwin lebih berpengaruh.

Jalanraya di Tunisia diturap dan dijaga dengan baik. Tapi perlu banyak sabar memandu di Tunisia, arab ni depa main tawakkal ja bila lintas atau pintas laluan. Macam setan.

4. Macam Santorini – Sidi Bou Said ada pengaruh Kepulauan Greece, bangunan putih, pintu tingkapnya biru di kawasan tepi pantai dihiasi bunga liar yang lebat warnanya dan rimbunan pohon zaitun.

5. Dougga UNESCO world heritage site ada pengaruh binaan Roman Empire. Antara tempat UNESCO lain yang kami sempat jejaki dan saya cadangkan awak pergi juga ialah:

6. Tak pernah tengok Star Wars pun boleh terus minat. Mos Espa kini menjadi lokasi terbiar bekas perfileman Star Wars The Phantom Menace yg diarahkan oleh George Lucas pada 1997.

Walau bagaimanapun tempat ini masih lagi dihantui kecantikan senibina planet fiksyen Tatooine dan pasir beralun gurun Sahara.

7. Beberapa lokasi PERCUMA bekas perfileman Star Wars menyerupai planet Tatooine ialah:

Kesemua tempat ini tidak terjaga maka lawatannya PERCUMA dan tidak ramai orang (senang bergambar). Satu tempat saja Star Wars yang perlu dibayar RM2 saja iaitu di Matmata.

8. Bagaikan permukaan luar bumi – Anda WAJIB memandu sekurangnya sekali seumur hidup melalui tasik Chott El-Jerid yang indah bagai planet Marikh ini. Saya cadangkan laluan Tozeur dan Douz.

9. Ada sakura di Sahara! Jangan terkejut mungkin hanya bulan Februari sahaja. Kawasan selatan Tunisia ada padang pasir Sahara yang sunyi, senyap dan selamat.

Pencinta gurun tidak akan dapat lupakan pesona kecantikan dalam kekosongan gurun yang maha luas ini. Namun, dalam kekosongan itu ada juga kehidupan seperti Oasis Village Chebika, Tamerza dan Mides yang mempunyai Grand Canyon tersendiri.

Baca: 22 Aktiviti Menarik Yang Boleh Anda Lakukan Bila Travel Ke Cappadocia Turki

10. Boleh redah saja penginapan. Tak ramai pelancong pun di Tunisia. Tak perlu booking awal atau booking online, mereka tiada internet pun. Jangan letak harapan terlalu tinggi pada bilik, harapkan perkhidmatan asas seperti katil, selimut, lampu, suis dan tandas cukuplah. Tiada wifi.

11. Kebanyakan warga Tunisia tidak tahu berbahasa Inggeris. Maka cakap ayam itik saja pun takpa, mereka ramah dan boleh membantu. Tak pun pakai google translate guna data simkad unlimited itu ke bahasa Arab atau Perancis.

12. Disebabkan ancaman pengganas di Tunisia hujung tahun lepas, polis memperketatkan sekuriti. Setiap kali pandu masuk dan keluar bandar akan ada pemeriksaan polis atau askar.

13. Wajib simpan 30 DINAR seorang sebelum berlepas pulang, anda akan gunakan itu untuk bayar solidarity stamp sebelum berlepas pulang di airport (dahulunya dikenali dengan departure tax).

Hari 1: Sidi Bou Said, Carthage, Tunis
Hari 2: Dougga, El-Kef
Hari 3: Tozeur
Hari 4: Mos Espa, Chebika, Mides, Tamerza
Hari 5: Douz, Matmata
Hari 6: Ksar Hadada, Ksar Ouled Soltane, Tataouine, Medenine
Hari 7: Sfax, El-Jem, Sousse
Hari 8: Monastir, La Marsa, Tunis

Sekarang anda sudah tahu. Apa lagi, jom Tunisia!

Baca lagi: 7 Tips Selamatkan Diri Oleh Lelaki Melayu Yang Pernah Sesat Di Gurun Amerika


Bagaimana Tayangan Filem Warner Bros Di HBO Max Bakal Beri Kesan Kepada Industri Pawagam

Warner Bros. telah mengumumkan bahawa kesemua filem keluarannya untuk tahun 2021 bakal ditayangkan serentak di platform penstriman, HBO Max dan juga di pawagam.

Menurut laporan New York Times, langkah ini diambil sebagai satu strategi untuk terus bertahan dalam era pandemik global yang masih belum diketahui pengakhirannya.

Terdapat 17 filem keluaran Warner Bros. yang bakal ditayangkan pada tahun hadapan. Antaranya adalah The Little Things, Judas and the Black Messiah, Godzilla vs. Kong, Mortal Kombat, The Conjuring: The Devil Made Me Do It, dan sekuel kepada The Suicide Squad.

Meskipun vaksin untuk virus ini bakal dikeluarkan tak lama lagi, Warner Bros. tidak yakin bahawa orang ramai bakal ingin menonton wayang di pawagam seperti dahulu untuk jangka masa yang lama, mungkin sehingga tahun 2022.

Melihat kepada penutupan pawagam dan penurunan jualan tiket untuk sektor tersebut membuatkan langkah untuk bertukar ke platform penstriman seperti sebuah alternatif yang terbaik.

Langkah drastik daripada Warner Bros. ini dilihat seperti boleh meninggalkan impak yang besar kepada industri perfileman. Adakah langkah ini bakal menjadi sebuah norma baharu dalam industri ini?

Akan tetapi, langkah yang diambil oleh Warner Bros. dan beberapa syarikat produksi yang lain ini mungkin boleh meninggalkan kesan kepada industri pawagam.

Setiap filem baharu akan ditayangkan di pawagam dahulu bagi mengaut keuntungan sebelum filem tersebut boleh dibeli atau disewa. Kemudian, selepas beberapa bulan filem tersebut ditayangkan, barulah filem tersebut boleh distrim di platform penstriman seperti Netflix dan sebagainya.

Rantaian ini berpaksikan kepada prinsip ekonomi yang dinamakan ‘price discrimination‘ di mana harga premium akan dikenakan kepada mereka yang ingin menonton filem tersebut dengan kadar yang paling awal.

Hadirnya platform penstriman seperti Netflix yang sering mengeluarkan filem sendiri telahpun mengacau rantaian ini dan melihat kepada langkah yang diambil Warner Bros. yang merupakan diantara syarikat produksi terbesar Hollywood, sedikit sebanyak akan menganggu gugat industri pawagam.

Difahamkan, kesemua filem Warner Bros. untuk tahun hadapan yang boleh distrim di HBO Max hanyalah eksklusif buat warganegara Amerika sahaja dan tayangan secara global tetap bakal dikeluarkan di pawagam seperti biasa. Pun begitu, tidak boleh dinafikan bahawa pengaruh Amerika kepada setiap industri adalah besar.

Walaupun langkah yang diambil ini bersifat sementara, rata-rata penggiat seni Hollywood mensifatkan langkah yang diambil Warner Bros. ini sebagai satu langkah yang tidak boleh ditarik balik dan mungkin bakal memaksa setiap syarikat produksi Hollywood untuk mengambil langkah yang sama.

Jadi, persoalannya sekarang, apakah nasib yang bakal menimpa industri pawagam, khususnya di Amerika? Pandemik COVID-19 telah membuatkan orang ramai memilih untuk tidak menonton wayang di pawagam kerana takut akan risiko.

Apabila pilihan untuk menonton filem keluaran baharu di rumah diberikan, ada kemungkinan bahawa ia akan mengubah consumer behaviour pada masa akan datang.

Isu ini mungkin lebih relaven buat penduduk Amerika dan tidak buat kita di Malaysia. Namun begitu, tidak boleh dinafikan bahawa langkah yang diambil Warner Bros. ini mungkin boleh mengubah industri pawagam pada masa hadapan.

Difahamkan seluruh pawagam di Malaysia ditutup operasi sejak 2 November yang lalu sehingga ke satu tarikh yang akan diumumkan kelak. Klik pautan di bawah untuk membaca.

Tidak Mahu Rugi, Pawagam Di Seluruh Malaysia Bakal Tutup Operasi Mulai 2 November Ini?

Berdepan Kerugian Disebabkan COVID-19, MBO Cinemas Bakal Tutup Operasi?


Bagaimana ‘The Laptop Guys’ Bantu Liverpool Tamatkan Penantian 30 Tahun

1. Pada Oktober 2010, John Henry berjaya membeli Liverpool FC dengan harga $480 juta. Sumber kekayaan beliau adalah melalui algoritma yang dibina sendiri untuk meramalkan harga turun naik pasaran kacang soya.

2. Setelah memperoleh Liverpool, budaya data analytics telah dibawa ke Liverpool dan Ian Graham dilantik menjadi Pengarah Bahagian Penyelidikan.

3. Ian Graham merupakan seorang saintis dan tidak meminati sukan bola sepak.

4. Pasukan Ian Graham terdiri daripada Tim Waskett, seorang pakar astrofizik. Dafydd Stelle, seorang bekas juara catur dunia yang juga pakar matematik dan Will Spearman, seorang pakar tenaga fizik tinggi dari Harvard University. Mereka berempat dikenal sebagai ‘the laptop guys’.

5. Mereka telah membina beribu algoritma untuk menganalisis statistik pemain. Sehingga kini, pangkalan data mereka mempunyai lebih seratus ribu pemain dari seluruh dunia tanpa perlu mengenali setiap satu pemain tersebut secara peribadi.

6. Dengan hanya melihat statistik, mereka mampu mengenalpasti pemain terbaik di setiap posisi pada satu-satu masa dan nilai sebenar semasa setiap pemain. Dari hasil analisis tersebut, mereka juga mampu menjangkakan nilai setiap pemain tiga hingga lima tahun dari sekarang seperti nilai penjualan Phillipe Coutinho kepada Barcelona.

7. Berkenaan Coutinho, secara tiba-tiba, Ian Graham telah disuruh untuk menyelidik seorang pemain kiri Inter Milan yang kurang dikenali — Coutinho. Statistik Coutinho amat memberangsangkan sehingga Liverpool segera membeli Coutinho dengan harga $16 juta secara senyap.

Menggunakan hasil algoritma yang dibina, pada ketika itu Coutinho dilihat sebagai pemain kiri yang terbaik yang underated dan nilai Coutinho akan meningkat hingga $160 juta dalam masa lima tahun.

Analisis mereka hampir tepat kerana akhirnya Barcelona membeli Coutinho dengan harga $170 juta pada tahun 2018.

8. Setakat ini, antara analisis yang membawa hasil adalah Jurgen Klopp, Naby Keita, Mohamed Salah, Roberto Firmino, Sadio Mane, Phillipe Coutinho, Allison Becker, Fabinho dan Virgil van Dijk. Semua kritikal kepada kejayaan yang dikecapi Liverpool kini.

9. Pemain yang paling dikagumi oleh Ian Graham adalah pemain tengah Liverpool iaitu Naby Keita. Scout lain hanya melihat Keita sebagai versatile midfielder tetapi Ian Graham melihat Keita sebagai satu fenomena luar biasa. Ini kerana statistik Keita menunjukkan bahawa setiap kali dia memegang dan menghantar bola, peratusan untuk Liverpool menjaring lebih tinggi berbanding pemain lain.

10. Dengan menggunakan kaedah Data Analytics ini, Liverpool mampu bangkit semula dengan mendapatkan pemain terbaik dunia dengan harga yang lebih murah serta sesuai dengan ideologi permainan Liverpool yang sebenar.

Sebelum ini timbul kegusaran sama ada Liverpool bakal menjadi juara liga atau tidak dengan perkembangan COVID-19 yang melanda dunia. Mereka bagaimanapun berjaya ditabalkan sebagai juara beberapa hari lalu selepas pertandingan kembali bersambung. Baca mengenai mereka di pautan di bawah.

Coronavirus Mungkin Halang Liverpool Julang Piala Liga Perdana

Kontroversi Muslim Uighur Antara Sebab adidas Mahu ‘Buang’ Mesut Ozil

Maradona Tenang, Dirakam ‘Layan’ Dadah Sewaktu Mengurus Pasukan?


Bagaimana Titik Pulangan Modal Dikira Agar Bisnes Anda Untung

Titik pulangan modal ialah satu tahap di mana bilangan pengeluaran menghasilkan jumlah hasil jualan sama banyak dengan jumlah kos. Ini bermakna bilangan pengeluaran itu tidak beri apa-apa keuntungan atau kerugian. Dalam kata lain, untung adalah kosong.

Apabila situasi ini berlaku, jumlah hasil jualan hanya dapat menampung jumlah kos pengeluaran sahaja. Maka, pihak pengurusan dan pengeluaran perlu memahami analisis ini agar syarikat dapat membuat perancangan sehingga dapat memperolehi keuntungan yang diingini sambil menjaga kos-kos yang terlibat.

Menurut Cikgu Sila, guru prinsip akaun di blognya, ada 5 andaian yang perlu dibuat dalam analisis titik pulangan modal iaitu:

1. Beberapa andaian perlu dibuat dalam analisis ini iaitu;
2. Jumlah kos terdiri daripada kos tetap dan kos berubah.
3. Perubahandalam hasil dan kos hanya berlaku disebabkan perubahan dalam bilangan unit produk yang dijual.
4. Harga jualan seunit, kos berubah seunit dan kos tetap adalah malar.
5. Hanya sejenis produk dikeluarkan dan kesemuanya dijual.

Perihal ini diterangkan dengan baik oleh admin Keusahawan Lestari di Facebook Page mereka. Cara pengiraan untuk tahu sebanyak mana jualan yang harus dibuat untuk mendapat balik modal bergantung kepada harga jualan, kos berubah, kos tetap dan jenis barang atau perkhidmatan yang dijual.

a. Kos tetap seperti gaji pekerja, sewa dan berbelanjaan mengurus yang lain = RM 30,000 sebulan.
b. Harga jual setiap tudung = RM 40
c. Kos berubah seperti kos tudung, bungkusan dan penghantaran = RM 25.

Sebelum kita mengira titik pulangan modal, kita kena tahu margin sumbangan bagi setiap jualan. Ini merupakan harga jualan selepas ditolak kos berubah.

Tidak semua kos jualan dikira kos berubah. Contohnya, jika jualan memerlukan penghantaran dan ini dilakukan menggunakan van yang dibeli secara tunai, kos susutnilai van adalah tetap dan tidak dipengaruhi oleh jumlah jualan.

Margin sumbangan = RM 40 (harga) – RM 25 (kos berubah) = RM 15/helai tudung.

Titik pulangan modal boleh dikira dengan membahagi kos tetap dengan margin keuntungan. Di dalam contoh ini:

RM 30,000 dibahagi RM 15 = 2,000 unit tudung.

Menentukan kuantiti jualan bagi mencapai sasaran untung yang dikehendaki dengan menggunakan rumus ini:

Kuantiti Jualan = Kos Tetap + Untung Sasaran

Moga artikel ini beri kefahaman kepada anda tentang titik pulangan modal bisnes anda.


Bagaimana Toca Boca Dapat 100 Juta Muat Turun Dalam Masa 4 Tahun Sahaja

Toca Boca berpusat di Stockholm, Sweden ini merupakan sebuah studio pembangunan permainan yang memfokuskan niche kanak-kanak. Aplikasi-aplikasi yang dibina bersifat mesra kanak-kanak dan boleh digunakan di tablet dan telefon pintar.

“Kami membuat permainan digital dan permainan yang boleh membantu merangsang imaginasi.” – laman web Toca Boca.

Baru-baru ini, anak syarikat Bonnier Media Group, Toca Boca telah berjaya mencapai 100 juta jumlah keseluruhan muat turun melalui 28 buah aplikasi ciptaan mereka, di 215 buah negara. Bagi meraikan pencapaian ini, syarikat telah mengeluarkan satu infografik yang menarik tentang perjalanan dan pencapaian Toca Boca.

Kejayaan Toca Boca Dalam Industri Aplikasi Kanak-Kanak

Toca Boca berjaya mencapai kejayaan hari ini dalam tempoh empat tahun tanpa ada tawaran pelesenan setelah Toca Boca memposisikan syarikat untuk bersaing dengan jenama-jenama besar yang popular di kalangan kanak-kanak seperti Disney dan Nickelodeon.

Sebelum ini, Toca Boca telah mendedahkan hasil kewangan untuk 2014 dengan pendapatan sebanyak SEK 82.2 juta (bersamaan RM39.6 juta). Semua itu hasil jualan melalui aplikasi kanak-kanak Toca Boca tanpa ada pembelian dalam aplikasi atau pengiklanan pihak ketiga.

Selain itu, Toca Boca turut mempunyai kedai atas talian untuk menjual produk fizikal (seperti pakaian) dan digital (seperti video).

Pasti ramai ingin tahu bagaimanakah Toca Boca boleh berjaya dalam masa empat tahun dan dapat bersaing dengan jenama-jenama besar.

Kenalpasti dan faham siapakah pelanggan/pengguna yang akan menggunakan/memerlukan produk/servis akan memudahkan proses rekabentuk aplikasi.

Di Toca Boca, kumpulan pereka akan mengumpulkan kanak-kanak dan melihat mereka bermain dengan rumah anak patung bagi mencari apakah yang menyebabkan kanak-kanak gembira sewaktu bermain permainan tersebut.

Apabila telah menjumpai faktor kegembiraan tersebut, pereka akan mula membentuk prototaip digital berkisar kepada idea tersebut. Kemudian, kanak-kanak diminta bermain dengan aplikasi sebagai sebahagian daripada proses pembentukan. Ia seperti sesi penguji dan pengkritik.

“Kanak-kanak boleh menjadi pengkritik yang cukup keras,” kata Jeffery, CEO. “Jika mereka tidak suka, mereka hanya akan meninggalkannya dan bermain dengan sesuatu yang lain. Ia adalah satu proses yang sangat merendahkan diri.”

Toca Boca memutuskan untuk bersikap berkecuali dalam soal jantina. Kanak-kanak yang bermain permainan tersebut yang akan menentukannya. Maka ia tidak sterotaip dan lebih mudah untuk dijual kepada kanak-kanak lelaki dan perempuan.

Ini bermakna, kanak-kanak bebas untuk bermain dengan robot atau kereta walaupun dia seorang kanak-kanak perempuan dan kanak-kanak lelaki boleh bermain masak-masak juga.

Toca Boca memastikan kualiti semua produknya adalah konsisten. Aplikasi pertama Toca Boca ditarik balik penjualannya walaupun masih berfungsi dengan baik dan disukai sesetengah kanak-kanak bagi menjaga kualiti.

Selain itu, aplikasi Toca Boca tidak mengenakan pengiklanan dalaman atau pembelian di dalam aplikasi kerana mahu mengurangkan kebimbangan ibubapa yang menjadi pembayar kepada aplikasi-aplikasi tersebut. Tindakan iklan dan perlu beli aplikasi tambahan adalah agak menjengkelkan bagi ibubapa.

Toca Boca mudah diterima oleh kanak-kanak di 215 buah negara kerana menjalankan pendekatan bahasa yang mudah dan ringan. Ia juga sejajar dengan filosofi syarikat untuk menyediakan kanak-kanak ruang bermain.

Menurut Jeffery, mempunyai banyak teks adalah tidak baik untuk pengguna muda. Tanpa teks, kanak-kanak akan melakukannya mengikut apa yang mereka mahu lakukan sendiri.

“Apabila anda bertanya soalan kepada kanak-kanak dan dia mengambil masa yang agak lama untuk menjawab, orang dewasa akan terasa ingin mengisi apa jawapannya,” kata Jeffery. “Jika anda tidak berbuat demikian, maka anak-anak cenderung untuk melakukannya sendiri. Kami sengaja merancang untuk meninggalkan sedikit ruang. Ia memberi manfaat kepada kita dari segi tiada pengkhususan untuk mana-mana pasaran yang diberikan, tetapi ia juga membuatkan produk menjadi yang lebih baik.”

Toca Boca tidak mempunyai lesen besar, atau dikenali. Ia dibina dengan karaektor tersendiri sejak awal. Maka, pasukan perekabentuk mencipta watak-watak permainan dalam setiap aplikasi dengan penekanan corak dan konsep. Mereka tidak mengubah suai mekanik permainan untuk menepati lesen dan kerana itulah ia menjadi satu proses rekabentuk produk yang sangat berbeza.

Pada April 2015, Toca Boca telah membuat divisyen video digital dengan mengupah pembangun digital Sesame Street, J Milligan. Mereka mahu fokus kepada kanak-kanak yang sukakan skrin video sensitif-sentuhan dan interaktif. Ia seperti sebuah saluran ala Youtube khas untuk kanak-kanak.

Toca Boca akan mentransformasikan pengalaman aplikasi kepada pengalaman video dengan mengekalkan aktiviti interaktif untuk penonton muda.

“Kita ada peluang: apabila kita membinanya, kita akan ada platform pengedaran sendiri.” kata Jeffery kepada The Guardian apabila ditanyakan tentang kesungguhan Toca Boca untuk menyediakan alternatif Netflix dan Amazon kepada ibubapa dan kanak-kanak.

Laman web Globes yang fokus kepada bisnes Israel telah melaporkan TabTale, sebuah startup Israel yang merangkap sebagai syarikat pesaing kepada Toca Boca mahu membeli Toca Boca bagi memacu pasaran sehingga menjadi antara yang teratas di dalam carta digital.

Ini susulan daripada tindakan Bonnier Media Group yang mengupah bank pelaburan Amerika untuk mencari pembeli Toca Boca. Perundingan masih dijalankan dan ia dikatakan bernilai antara US$60-120 juta (bersamaan RM270-540 juta).

LIKE dan FOLLOW Vocket di Facebook serta Instagram


Bagaimana Tonton Video Dari Telefon Pintar Di TV/Projektor

Nota Editor: Penggemar online streaming pasti sukakan tip ini. Dan juga buat para pendidik kerana ia akan membuatkan kelas lebih happening. Tutorial ini telah disediakan oleh Cikgu Anina Taty yang sedang berusaha mengumpulkan dana untuk surau sekolahnya. Dengan izin beliau, kami kongsikan semula di sini buat manfaat pembaca dan peminat Vocket.

Hello semua.
Assalamualaikum kepada yang beragama Islam.

Tadi tengah hari saya ada muatnaik gambar di Facebook tentang saya menyambungkan telefon pintar ke LCD atau projektor, nampaknya ramai yang berminat dan bertanya. Jadi saya rasa baiklah saya buat terus tutorial macam mana nak buat hubungan itu.

Untuk connect telefon pintar ke skrin projektor/TV, anda memerlukan sejenis alat seperti gambar di bawah ini. Saya membelinya dengan harga RM159.00.

Sebenarnya nak sambungkan telefon pintar ke TV sebab nak tengok Tonton/Showbox. Beli kabel tapi tak boleh detect, jadi saya pergi cari kabel lain. Rupa-rupanya port HDMI di TV itu perlu ada tulis HDMI-MHL baru boleh guna kabel untuk sambung dari telefon pintar ke TV.

Katakanlah tempat HDMI itu tak boleh nak masuk kepala dia dengan kabel, jangan risau kerana ada extra kabel untuk sambungan.

Kemudian, pasangkan kepala HDMI seperti di gambar bawah ini ke port HDMI di TV/projektor.

Ia ada USB sebagai sumber kuasa di mana USB ini bersambung pada alat peranti itu. Maka, anda perlu cari USB port di TV/projektor untuk sumber kuasanya. TV saya ada USB port. Kalau TV/projektor anda tiada USB port itu, jangan risau kerana anda boleh pasangkan ia pada kepala pengecas telefon anda itu.

Setelah itu, hidupkan TV/projektor anda. Dalam contoh tutorial ini saya menggunakan TV.

Ada butang sumber di situ, nanti boleh pilih dari port mana anda nak pilih sumber itu. Di projektor pun ada juga ini. Kebiasaannya guna auto search sahaja jika di projektor. Jadi, anda sambung sahaja alat peranti ini. Jangan sambung kabel VGA di projektor kerana ia boleh mengelirukan apabila mahu pilih sumber nanti.

Ia akan keluar di skrin seperti di bawah ini:

Apabila keluar ‘Ready to connect’, anda perlu lihat skrin telefon pintar.

Di hujung bahagian atas di sebelah kanan itu, pilih kotak empat segi itu:

Pilih ‘Screen Mirroring’ dan akan terpapar di skrin telefon pintar anda seperti di bawah ini:

Apabila semua dah sukses, ia akan paparkan seperti di bawah ini pada telefon pintar:

5. Pilihan paparan menegak atau melintang

Di TV/projektor anda akan ada paparan wallpaper telefon pintar anda. Ia kelihatan menegak dan ada banyak ruang hitam di tepi.

Jadi, anda perlu pilih ‘On Screen Rotation’ supaya paparan menjadi melintang:

Ini contoh paparan dari telefon pintar di kaca TV menggunakan cara di atas:

1. Kawalan suara terus dari telefon pintar.

2. Jika guna projektor, anda perlu pasangkan ia pada pembesar bunyi (speaker).

Jadi, selepas ini bolehlah anda berangan-angan sebentar sambil tengok Cinta Si Wedding Planner di Tonton dari telefon pintar ke TV/projektor.

Baca: Bagaimana Cetak Sendiri 50 Helai Sijil Kurang Dari 5 Minit Dengan Mudah

Baca: Bagaimana Tuntut Rebat Daripada TM Apabila Berlakunya Gangguan Internet

Baca: Bagaimana 7 Kabinet Dapur IKEA Diubah Menjadi Ruang Tidur Kreatif

LIKE dan FOLLOW Vocket di Facebook serta Instagram


Bagaimana Tragedi Meragut Nyawa Di Parti Halloween Korea Selatan Berlaku?

Pada malam Sabtu, berpuluh-puluh ribu orang membanjiri kawasan di tengah Seoul untuk meraikan Halloween – tetapi malang tidak berbau apabila orang mula membanjiri kawasan tersebut sehingga ia sesak dan sukar bernafas.

Sehingga Ahad, jumlah kematian meningkat kepada 154, dengan berpuluh-puluh lagi cedera. Pihak berkuasa kini telah melancarkan siasatan segera untuk mengetahui apakah punca disebalik kejadian ini.

Dalam laporan yang dikeluarkan CNN, difahamkan bahawa pada malam kejadian, tidak ada kawalan daripada pihak berkuasa ke atas pengunjung yang hadir.

Nightmare scenes in Seoul's Itaewon nightlife district. Social media captures the horror & heartbreak of friends & first responders frantically trying to save victims of the Halloween crowd crush that killed at least 151 people & shocked South Korea. pic.twitter.com/sgsha0Fx2W

— Will Ripley (@willripleyCNN) October 30, 2022

Video dan gambar yang disiarkan ke media sosial menunjukkan orang ramai bebas bersesak-sesak, berdiri bahu-membahu di jalan yang sempit tanpa ada pihak berkuasa yang mengawal banjir manusia yang hadir untuk meraikan Halloween.

Kawasan ini dikatakan memang terkenal dengan acara Halloween dan orang ramai dari seluruh Korea Selatan akan turun ke Seoul untuk meraikan acara yang sudah dua tahun tidak disambut akibat wabak COVID-19.

Namun pada hari kejadian, seorang saksi berkata ia merasakan seperti ada yang tidak kena. Ini semua terjadi selepas beliau mendengar jeritan dan panik orang ramai yang bergabung dengan bunyi muzik dari kelab dan bar disekelilingnya.

Horrible scenes from South Korea#지구에서년지성아_환영해 #southkorea #korea #halloween #Itaewon

— 악마 (@mashsomethingyo) October 30, 2022

Selepas panggilan kecemasan pertama masuk sekitar jam 10:24 malam, pihak berkuasa bergegas ke tempat kejadian – tetapi jumlah orang yang ramai menyukarkan mereka untuk membantu mereka memerlukan.

Dalam satu video, kelihatan beberapa pengunjung memijak pengunjung yang lain. Selain itu, berlaku juga tolak menolak antara mereka sehingga ada yang akhirnya mengalami sesak nafas.

Setakat ini, difahamkan mangsa yang terkorban adalah anak muda, kebanyakannya dalam lingkungan remaja dan awal 20-an, kata pihak berkuasa.

Simulation of what happened in the tragedy in itaewon South Korea. #itaewon #이태원 pic.twitter.com/FyrRh2YyU2

Antara 154 yang maut, sekurang-kurangnya 26 warga asing dari Amerika Syarikat, China, Iran, Thailand, Sri Lanka, Jepun, Australia, Norway, Perancis, Rusia, Austria, Vietnam, Kazakhstan dan Uzbekistan .

Jumlah korban termasuk 56 lelaki dan 97 wanita, lapor Kementerian Dalam Negeri dan Keselamatan Korea Selatan. Kementerian Pendidikan Korea Selatan berkata pada hari Isnin bahawa enam pelajar sekolah adalah antara yang maut dan tiga guru juga meninggal dunia.


Bagaimana Trak ‘Optimus Prime’ Sultan Johor Dibina

Kami rasa kanak-kanak sedang bercita-cita untuk menjadi seperti Sultan Johor apabila dewasa kelak. Inspired!

Bila bercakap tentang kemewahan tidak semuanya manis-manis belaka. Gaya hidup mewah ini ada cabarannya. Sebagai contoh apabila anda ada bot laju yang power anda perlu ada trak yang power juga baru padan.

Oleh sebab itu, Sultan Johor, Sultan Ibrahim meminta HQ Mack Trucks di Wacol, Brisbane untuk membina sebuah trak mewah khas untuk beliau.

Antara fungsi fungsi khas yang dibina yang tiada pada trak lain adalah:

Tempat tidur yang 80 percent lebih besar daripada saiz standard dan dibaluti dengan fabrik kulit yang diimport dari Afrika Selatan.

Royal emblems yang dijahit dengan 72,000 jahitan benang emas pada tempat duduk hadapan.

Hud hiasan harimau emas yang ditempah khas dari Wallace Bishop. Siapa berani kepak hiasan tersebut dengan niat untuk mencuri emas memang cari nahas.

Tempat berehat di belakang yang dilengkapi dengan pelindung matahari (payung), kerusi dan meja. Boleh bayangkan Sultan bawa masuk trak ini dalam hutan dan berkelah atas trak sendiri sambil bbq.

Lantai keselurahan trak ini diperbuat daripada kayu solid jarrah.

6 kamera CCTV disekeliling trak yang disambungkan ke dua TV skrin nipis di dalam trak.

Lampu flash mengikut standard polis dan 4 hon. Sekali hon mahu terkencing pemandu kenderaan yang lain.

Lampu jalur yang diprogram yang dibina sepanjang lantai trak dan deck belakang.

Ada kawasan dapur yang lengkap dengan peti ais, microwave dan grill. Sempurna untuk parti BBQ.

Tayar Michelin X1 yang extra-wide untuk memberikan pemanduan yang lancar dan mantap.

Hiburan dalaman dilengkapi dengan sistem audio Bose dan konsol X-Box dan Playstation. Tak keluar trak pun tak apa kalau macam ni.

Trak ‘Optimus Prime’ ini mengambil masa setahun untuk dibina dan telah diperkenalkan di King George Square, Brisbane.

Apabila dilihat kepada ciri ciri trak ini memang ianya sebuah trak yang perfect for a king.

Harga trak ini tidak didedahkan, namun sumber memberitahu anggaran harga trak ini mencecah RM1.4 juta.

Sultan menempah trak ini untuk membawa bot lajunya ke mana-mana saja dan trak ini akan mula digunakan dalam satu majlis amal hujung bulan ini.

LIKE dan FOLLOW Vocket di Facebook serta Instagram


Bagaimana Travel Cara ‘Backpacker’ Dorong 3 Anak Muda Ini Sertai Satu Misi Besar

Bagi sesetengah individu, travel adalah cara bagi mereka untuk lari seketika daripada rutin dan masalah hidup. Bagi yang lain pula, travel dan melancong ke luar negara merupakan salah satu daripada cara merawat dan merehatkan minda.

Namun ada pula yang sanggup bersusah payah travel cara bajet, dan sanggup memikul beg yang berat kerana sebab yang berbeza. Itulah yang telah saya lihat di dalam diri 3 anak muda ini.

Dan mungkin kerana pengalaman yang telah ditempuhi telah melayakkan mereka dipilih bagi menyertai misi bantuan musim sejuk untuk pelarian Syria di Timur Tengah anjuran MyCorps Middle East di bawah Kementerian Belia dan Sukan Malaysia.

Daripada 1,110 permohonan dan melalui proses temuduga, akhirnya 45 sukarelawan dipilih bagi menyertai misi selama 2 bulan di Turki, Jordan dan Lubnan. Misi ini akan bermula pada Disember 2016 hingga Januari 2017.

Mari saya kenalkan anda dengan 3 anak muda yang bakal menggalas tanggungjawab besar ini – Cik Nadia Rahmat, Azmeer Faiq dan Ahmad Zikri.

Gadis yang berasal dari Shah Alam ini mungkin sedikit asing bagi anda. Tetapi jika anda pernah mengikuti kisah beliau yang travel dengan keretapi ke Dari Kuala Lumpul ke Chiangmai di Vocket, mungkin anda akan ingat. Ye, beliau adalah cik Nadia Rahmat atau adakala membahasakan diri sebagai Cik Jirapah.

Baca: Perkongsian Itinerari Lengkap Cik Jirapah Travel Dengan Keretapi Dari Malaysia Ke Chiang Mai

Menurut Nadia, disebabkan majikan beliau tidak dapat memberikan pelepasan cuti tanpa gaji selama 3 bulan, beliau nekad meletak jawatan demi menyertai misi ini.

Anak muda kedua yang ingin saya kenalkan kepada anda ini juga tak kurang menarik. Kisah beliau yang ditahan di lapangan terbang Norway dan kemudiannya dihantar pulang ke Malaysia pernah disiarkan di Vocket.

Baca: Kami Dipenjara 3 Hari Di Norway Dan Dihantar Pulang Ke Malaysia Kerana Sekeping Tiket

Ye, beliau adalah Mohd Azmeer Faiq Mohd Rusli, merupakan anak ke 3 daripada 5 beradik dan berasal dari Kedah.

Bagi anak muda ke 3 ini pula, saya sering mengikuti perkembangan beliau di Facebook terutama perkongsian gambar-gambar menarik hasil bidikan lensa kamera sewaktu mengembara.

Menggunakan akaun Facebook Ahmad Zkri, Ahmad Zikri yang berasal dari Kedah, anak sulong daripada 4 beradik ini merupakan seorang fotografer bebas.

Melihat kesungguhan mereka berkongsi tentang misi bantuan kemanusian ini telah menarik minat saya untuk menemuramah dan seterusnya berkongsi tentang pandangan serta harapan mereka seleps terpilih untuk menyertai misi ini. Berikut jawapan yang telah diberikan kepada Vocket.

Apakah yang mendorong anda untuk sertai misi ini?

Nadia
Setiap tahun saya sering membuat kerja amal ke Phnom Penh, Kemboja sejak dari tahun 2013. Selain kerja-kerja amal dan sukarelawan sampingan setiap tahun, saya mempunyai angan-angan untuk menyertai kerja amal di serata dunia tanpa mengira bangsa, agama dan negara.

Peluang dan pengalaman yang tidak seberapa sewaktu menyertai kerja sukarelawan yang lepas mendorong saya untuk turut serta dalam misi ini, seterusnya menambah ilmu di dalam bidang kemanusiaan.

Azmer Faiq
Sebelum saya ke UK, saya telah merancang untuk ke kem pelarian di Calais, Peranchis bagi menyertai misi kemanusiaan persendirian saya di sana bersama pasukan Kitchen-in-Calais.

Kemudiannya saya juga merancang untuk ke Timur Tengah atas tujuan ingin menunaikan umrah. Namun, seminggu selepas saya sampai di UK, dikhabarkan berlaku kekecohan di Calais. Dan ini menyebabkan saya terpaksa menangguhkan perancangan tersebut.

Kemudian beberapa bulan lepas itu saya terpaksa pulang ke tanah air serta merta menyebabkan perancangan saya gagal sama sekali.

Jadi, oleh sebab dua elemen yang terkandung dalam misi ini iaitu KEMANUSIAAN dan TIMUR TENGAH mendorong saya menyertainya sebagai platform bagi menyambung misi saya yang gagal dilaksanakan sebelum ini.

Zikri
Saya mempunyai minat yang mendalam dengan kerja kemanusiaan tetapi tidak pernah ada pengalaman.

Saya juga ingin menjadi jurugambar yang memainkan peranan penting dalam isu ini kerana saya yakin sekeping gambar juga boleh memberikan impak yang besar, mampu mengubah sudut pandang dan menimbuūlkan rasa kemanusiaan.

Adakah pengalaman travel yang lepas turut menjadi salah satu faktor untuk anda terpilih dalam misi ini? Jika ye boleh ceritakan sikit?

Nadia
Ya. Ramai orang ingat saya travel untuk bergembira semata-mata. Tetapi hanya sedikit yang tahu bahawa saya travel dengan niat untuk beramal.

Tujuan saya travel ke tempat-tempat baru selalunya untuk ĵsurvey dan kajian bagi mengumpul maklumat dan seterusnya kembali semula ke sana bersama pasukan kecil saya dengan membawa bantuan amal.

Setiap kali travel, di dalam bag saya tidak lekang dengan gula-gula yang akan diberikan kepada kanak-kanak yang saya temui disepanjang perjalanan saya. Malahan ketika temuduga untuk pemilihan sukarelawan MyCorps Middle East ini, saya telah bentangkan portfolio pengalaman sukarelawan saya.

3 panel yang menemuduga saya tertarik dengan pengalaman saya melawat Perkhemahan Nomad di Ladakh, India.

Azmer Faiq
Ya, selama 7 bulan perjalanan, apa yang saya rasa menjadi faktor saya terpilih dalam misi ini mungkin dari segi persediaan terhadap kehidupan dan budaya yang berbeza diluar sana.

Ia juga berkaitan dengan bidang yang saya pelajari semasa di universiti. Oleh sebab itu pengalaman travel yang lepas juga membantu saya melihat dan mempelajari perkembangan manusia secara lebih jelas.

Zikri
Ya pengalaman travel turut menjadi salah satu faktor saya terpilih kerana saya selalu travel secara backpacker ke kawasan-kawasan yang mencabar dan untuk jangka masa yang lama.

Contoh paling terbaru saya travel selama 3 bulan setengah bermula daripada China dan merentasi Pakistan dan India. Cabaran semasa mengembara sangat penting sebagai salah satu persediaan untuk kerja kemanusiaan kerana ia bukanlah semudah seperti yang disangka.

Apakah negara terbaru yang dilawati sebelum misi MYCorps Middle East?
Nadia: Filipina
Azmer: United Kingdom
Zikri: Negara India, masuk secara byland menyeberangi sempadan China, Pakistan dan India.

Boleh terangkan tentang projek kutipan dana yang sedang dijalankan oleh kalian bertiga serta sukarelawan lain bagi misi kemanusiaan ini?

Nadia
MyCorps Middle East sedang melancarkan kempen MyCorps For Syria : Winter Mission dengan sasaran kutipan RM100,000. Hasil kutipan ini akan digunakan bagi memberi bantuan kepada mangsa pelarian yang bakal menghadapi musim sejuk tidak lama lagi.

Dengan keupayaan dan kewangan mereka yang terhad, paara pelarian ini sangat-sangat memerlukan bantuan dan sumbangan daripada kita.

Setiap seorang daripada kami para sukarelawan juga digalakkan mencari dana secara individu menggunakan kreativiti dan kelebihan masing-masing.

Saya memilih untuk menjual koleksi The Beatles saya, iaitu permainan Monopoly The Beatles : Limited Edition demi membantu pelarian Syria. Koleksi ini sebenarnya saya beli di Perth, Australia pada tahun 2009 dengan harga AUD99. Harga bidaan dibuka pada RM100. Dan semalam bidaan ditutup pada harga RM1,100.

Azmer Faiq
Projek kutipan dana saya sekarang ini saya lebih ditumpukan kepada ahli keluarga, kawan-kawan terdekat dan juga kawan FB serta orang awam.

Buat masa ini saya sedang menyiapkan video teaser tentang kesedaran terhadap Syria yang saya harap dapat membantu untuk kutipan dana.

Zikri
Saya memilih untuk menjual dan memberikan hasil karya fotografi saya bagi penyumbang yang memberikan sumbangan melebihi RM500.

Nadia
Sudah menjadi kebiasaan rakyat Malaysia terutamanya para “keyboard warriors”, memberikan soalan “Kenapa nak bantu orang luar, sedangkan ramai lagi orang susah dalam Malaysia ni”.Kerja amal, bantuan kemanusiaan tidak mengenal bangsa, agama, negara dan masa.

Kita kini terlampau selesa berada di atas, tanpa ada rasa ingin menjenguk ke bawah. Hamka pernah berkata, “Manusia itu asalnya tanah, makan hasil tanah, berdiri atas tanah, akan kembali ke tanah. Tapi, mengapa masih bersifat langit?”

Menjadi sukarelawan, bekerja untuk kemanusiaan, adalah antara jalan terbaik untuk kita mencari identiti kita, merendahkan ego serta membuat refleksi pada diri sendiri dan bertanya kepada diri apakah tujuan kita hidup? “If not now, then when? If not you, then who?”

Azmer Faiq
Saya terkesan dengan satu benda yang selalu bermain di fikiran semasa kembara saya yang lepas. Apabila berada di suatu bumi asing, bersama orang asing, bahasa asing, ia membuatkan saya rasa sangat-sangat kerdil dan kecil. Siapa yang menarik tangan saya untuk mambantu?

Kita semua tidak sempurna, namun keberadaan kita semua di sini adalah untuk saling menyempurnakan apa yang tidak sempurna itu. Sebarkanlah kebaikkan.

Biarpun kita tidak mengenali siapa yang kita bantu itu. Pesan saya, “Jika tidak mampu memberi manfaat, usahlah memberi mudharat.”

Zikri
Kita hidup di dunia hanyalah sementara. Jadi lakukan kebaikan yang sebaiknya walaupun kebaikan itu kecil tapi sangat bernilai bagi orang yang memerlukan.

Jika di dunia kita tak punya apa-apa kerana kita selalu membantu orang lain, pasti di syurga nama kita diangkat nanti.

Buat para remaja dan golongan muda, luangkanlah masa anda untuk sertai misi kemanusiaan kerana ia mengajar kita agar sentiasa rendah hati, memahami situasi, tak cepat melatah serta mengajar kita menjadi manusia yang cekal.

Menurut ketiga-tiga anak muda ini, menerima sokongan serta galakan tidak berbelah bagi daripada ahli keluarga merupakan sesuatu yang turut menjadi faktor mengapa mereka teruja untuk meneruskan misi ini.

Mereka turut dihantar mengikuti program “Pre-departure Training” selama 3 minggu sebagai persediaan fizikal dan mental sewaktu berada di lapangan dan menjalankan kisi bantuan nanti. Mereka juga turut didedahlan dengan pengetahuan tentang sejarah Syria, adat, budaya serta penjagan keselamatan diri.

Mereka juga berharap kesemua 45 orang sukarelawan yang akan mewakili Malaysia ini dapat tetapkan niat, ikhlas dan istiqamah di dalam perjuangan dan “jihad” kecil ini. Semoga misi kali ini dapat menjadi pembuka jalan bagi mereka untuk menyertai berbagai misi kemanusian lagi di masa depan.

Buat Nadia, Azmeer dan Zikri, kami di Vocket mendoakan agar kalian dan rakan-rakan dapat melaksanakan misi ini dengan jayanya. Anda boleh ikut perkembangan dan update terkini sepanjang misi ini berlangsung nanti di Facebook Page MYCorps: Middle East

Dan jika anda turut ingin menyumbang untu misi kemanusiaan ini, boleh hubungi Nadia, Azmeer ataupun Zikri di akaun Facebook mereka atau di Facebook Page MyCorps.

Sementara itu, jom layan video yang dihasilkan oleh 3 anak muda ini sebagai intro tentang diri mereka.

Sesungguhnya di dalam setiap kembara itu ada hikmah dan pengajaran yang bakal diperolehi bagi mereka yang memerhati, menghalusi dan bersedia untuk mengutip kebaikan dari setiap langkah dan perjalanan.


Bagaimana Travel Ke Jepun Berjaya Ubati Penyakit ‘Serangan Panik’ Yang Saya Alami

Okay, sebelum kita terbang nun jauh ke Jepun, nak cerita sikit tentang serangan panik atau penyakit panik. Dengar kata ramai yang tak tahu apa tu serangan panik.

Serangan panik adalah satu simptom psikologi dimana pesakit akan rasa berdebar, pernafasan laju dan pening-pening lalat. Simptom berbeza di antara pesakit dan serangan panik boleh dihidapi oleh semua lapisan masyarakat tak kira tua atau muda.

Nak dijadikan cerita, saya terkena serangan panik ini pada bulan Ogos tahun lepas. Tengah lepak berborak dengan kengkawan kat kedai tepi jalan. Sejam jugak lah duduk borak.

Tiba-tiba, dengar dentuman, macam letupan pun ada. Sangat kuat. Kami pun bergegas kat tempat kejadian, ada kemalangan.

Sampai-sampai terus nampak seorang penumpang ni tercampak keluar dari kereta. Menggelupur sebelum meninggal depan mata saya. Terkejut saya. Dahla malam tu saya drive balik sorang.

Dalam perjalanan balik ke ruman, saya rasa lain macam dan berhenti tepi jalan kejap. Rasa macam nak pitam ada, badan menggigil, jantung laju, berdebar je rasa.

Lepas tenangkan diri baru boleh drive balik. Tapi bawa perlahan sangat. Lepas tu saya tak boleh dah pegang stereng.

Saya ingatkan mungkin selepas malam tu saya akan beransur pulih. Rupanya lepas tu seksa juga lah. Dalam seminggu, 7 kali pergi wad kecemasan.

Tiap malam saya tak boleh tidur. Selalu risau dan selalu gigil ketakutan. Masa saya kena tu saya ingatkan kena sakit jantung. Sampai lah sebulan baru doktor sahkan bahawa saya ada penyakit panik.

Saya jalani rawatan selama 8 bulan. Tak baik. Terus buat keputusan nak pergi Jepun. Hendak mencari semangat yang hilang.

Pergi Jepun 5 hari, dengan 2 orang member. Anggaran dalam RM3000. Naik AirAsia. Perasaan risau tu ada jugak. Iyalah, negara orang kan. Saya pun belum pernah pergi.

Tapi tak ku sangka. Rupanya dalam 2 hari sahaja, penyakit panik saya hilang! Lenyap! Saya terus baik. Syukur.

Saya ke kawasan Hokkaido. Hari kedua, tatkala jam menunjuk 12 malam, saya berjalan berseorangan di Susukino. Buat mereka yang tidak tahu, mereka yang ada serangan panik tidak wajar dibiarkan keseorangan.

Dan mereka yang menghidapi sakit ini tidak suka tempat-tempat yang sibuk. Susukino pulak macam area Bukit Bintang, ramai orang dan banyak pusat hiburan.

Andai di Bukit Bintang, memang saya takkan berani jalan sensorang dengan penyakit ni. Risau jadi apa-apa, boleh pengsan. Tapi di Susukino, saya rasa selamat. Selamat yang amat sangat (nak tekankan betapa selamatnya saya rasa. Haha).

Baca: 9 Perkara Yang Saya Pelajari Sewaktu Travel Solo Dan Merubah Pandangan Tentang Hidup

Gambar 2 : Jalan-jalan di Susukino, Jepun

Walau tempat itu ramai orang. Semua orang ikut peraturan. Tiada yang terkecuali. Malah saya pun jumpa member baru. Orang Jepun ni peramah. Kami bercakap guna translator. Haha. Lawak pun ada tapi macam tulah kami sembang 2 jam.

Bila hilang penyakit panik saya tu, maka lepas tu saya membuat keputusan pergi Filipina sensorang. Haha.

So, siapa rasa yang dia ada penyakit panik atau selalu rasa cemas selalu, disarankan pergi ke Jepun. Kita akan rasa cepat selesa dan tenang kat sana.

Baca lagi: 10 Pengajaran Yang Aku Dapat Sewaktu Mengembara Solo